ترەمپیش بیری خستینەوە – تۆڕی میدیایی خەڵک\n2019/01/03 - 2:54 PM\nدۆناڵد ترەمپ، سەرۆکی ئەمریکا لە دوایین کۆبوونەوەی ئیدارەکەیدا لە گوتارێکدا لەبارەی سووریا زۆر شتی بیری کورد خستەوە، لەوانە: کورد ئەکتەرێکی نانێودەوڵەتییە و دەبێ خۆی، خۆی بپارێزێ.\nپەیامەکانی ترەمپ بۆ کورد:\nیەکەم: ئێوە شەڕکەرێکی باشن، بەڵام کاتێک باشن کە ئەمریکا 30 فڕۆکەی ئێف 18 دەنێرێ لەپێشتانەوە و بەبێ ئەمریکا شەڕکەرێکی باش نین.\nدووەم: راستە خۆتان بە هاوپەیمانی ئەمریکا دەزانن، بەڵام لە ژێرەوە نەوت بە ئێران دەفرۆشن و هاوبەشی ئێرانن.\nسێیەم: دەمانەوێ بتانپارێزین، بەڵام خۆ ناکرێ هەتاهەتایە سەربازی ئەمریکا بۆ ئێوە لە سووریا و عێراق بمێنێتەوە.\nئەم قسانەی ترەمپ سەرەتای گۆڕینی ئاشکرای گوتاری ئەم ئیدارەیە یە لەبارەی کوردەوە لە سووریا و عێراقیش، ئیدی ئەو خەیاڵ و غروررەی زوو زوو لە سەرکردەکانی کورد دەدات، دەبێ جارێکی دیکە بەرمانبدات.\nغرووری سیاسی و نەخوێندنەوەی هاوکێشە سیاسییەکان زۆرکات کوردیان بە هەڵەدا بردووە، هەمیشەش لۆمەی دەرەوەی خۆمان کراوە.\nلە هەموو پارچەکانی کوردستان بەتایبەتی رۆژئاوا و باشوور و باکوور، دۆخێک هاتووەتە پێش کە ئەنجامی بەشێک لە غروور و زیاتر حیسابکردنە بۆ هێزە نێودەوڵەتییەکان و زیاتر خۆ بیننە لەوەی هەین.\nپێویست ناکات هەمیشە کە کارەساتێک بەسەر کورددا دێت، ئەو قەوانە بڵێینەوە کە لە حەفتاکانەوە بە کیسنجەر دەستپێبکەین و ئەمریکا بکەینە خائین و وڵاتێکی دیکە بکەینە دۆست.\nئەگەر لە بیری خۆمان نەبەینەوە هاوکێشەکە زۆر ئاسانە؛ کورد ئەکتەرێکی نادەوڵەتییە لە ناوچەیەکی جوگرافیا داخراو کە مەیدانی ململانێکانی هێزە ئیقلیمییەکانە.\nزۆر کات، کورد کە لەسەر حیسابی ئەم هێزە ئیقلیمیانە لەگەڵ هێزە گەورەکان گرەوی کردبێ، سەرکەوتوو نەبووە.\nهەموومان بیرمانە کاتێک هەرێمی کوردستان لە گرژییەکی زۆردابوو لەگەڵ تورکیای دراوسێ یارییەکی دۆڕان-دۆڕان بوو بۆ هەردوولا.\nکاتێکیش پەیوەندییەکان چوونە پێش، ئاوەدانی و ژیانێکی زۆرباش لە باشووری کوردستان دروستبوو، لەوەش گرنگتر ئەو پەیوەندییە باشەی هەولێر و ئەنکەرە بووە هەوێنی ئاشتی بۆ باکوور و خوێن نەڕشتن لە تورکیا، هەموو جیهانیش دەستخۆشی لێکردین.\nدوای شەڕی داعش، جارێکی دیکە لە تێگەیشتن لەو هاوکێشەیە کورد کورتیهێنا، بۆیە ئێستا دۆخەکە بەمشێوەیەیە کە دەیبینین.\nکورد نابێ چاوەڕوانی ئەمریکا بکات، هیچ کاتێکیش ئەمریکا بە کاری خۆی نازانێ کورد بخاتە بەرامبەر هاوپەیمانێکی ناتۆی خۆی، کورد لە رۆژئاوا بێ یان باشوور بۆ ئەوەی بگات بە ئەمریکا باشترین رێگە لە ئەنکەرەوەیە.\nگرنگ نییە کێ لە تورکیا حوکم دەکات، گرنگە ئەوەیە تێبگەین کە جیۆپۆڵتیکیسی تورکیا لەم ناوچەیەدا و پێگەکەی کردوویەتییە تەنیا هاوپەیمانی قبوڵکراوی رۆژئاوا بە هەموو کەموکوڕییەکانییەوە.\nکوردانی رۆژئاوا دەبوو زۆر لە سەرەتاوە غروور نەیانگرێ و لەگەڵ تورکیا رێککبکەوتنایە، ئێستا رۆژئاوای کوردستان وەک مۆدێلێک بوو لە باشوور، بەڵام ئیستیفزازکردنی ئەنکەرە بە خەیاڵی ئەمریکاوە هیچ ئەنجامی درێژخایەنی نییە.\nئەوەی ئێستا ترەمپ دەیڵێت، سیاسەتی ئەمریکایە و باوەڕی خۆیەتی بۆ سیاسەتی دەرەوە.\nکورد لە هەموو پارچەکان گەر دەیەوێ سیاسەت بکات و بمێنێتەوە دەبێ بە خەیاڵی زلهێزەکان خەون دروست نەکات، رێگەچارە یەکبوونی خۆی و حیسابکردنە بۆ هاوکێشە ئیقلیمییەکان، دواتر هەڵبژاردنی باشترین رێگە بۆ مانەوە و خۆشگوزەرانی.


هێڵه سووره‌كانی فیلمی كوردی … حه‌یده‌ر عه‌بدولڕه‌حمان – Dengekan\nbyHaider Abdulrahman\tJuly 27, 2020\tGeneral, Literature\nله‌هه‌موو شوێنێكی دنیادا ئازادی له‌سینه‌مادا ئازادییه‌كی ره‌ها نیه، به‌تایبه‌ت له‌و وڵاتانه‌ی كه‌وتونه‌ته ژێركۆمه‌ڵێ فشاری سیاسی و كۆمه‌ڵایه‌تی و رۆشنبیریی و ئایینی، یاخود یاسایه‌كیان بۆ سنووردار كردنی كاری درامی و سینه‌مایی نیه، به‌ڵكو بڕی ئه‌و ئازادییه له‌شوێنێك ده‌گۆڕێت بۆ شوێنێكی تر، به‌پێی شارستانیه‌ت و باری رۆشنبیریی و كۆمه‌ڵایه‌تی ئه‌و شوێنه..به‌تایبه‌ت له‌ناوچه‌ی رۆژهه‌ڵاتی ناوه‌ڕاست دا، هه‌میشه ره‌چاوی داب و نه‌ریتی گشتی و ئه‌منی نه‌ته‌وه‌یی و به‌رژه‌وه‌ندی باڵای نیشتیمانی تێدا ده‌كرێت.\nله‌نێوان ئه‌و ره‌هه‌ندانه‌ی به چاوێكی كراوه سه‌یر ده‌كرێن، سێ ره‌هه‌ندی سه‌ره‌كی هه‌ن كه بریتین له:\nسیاسه‌ت، ئاین، سێكس، تێپه‌ڕاندن له‌هێڵی سووری ئه‌و سێ ره‌هه‌نده، سنوورداره كارێكی سه‌خت و دژواره، هه‌تا له‌و وڵاتانه‌شدا كه‌خاوه‌نی دیرۆكێكی دوورودرێژن له سینه‌مادا.\nتا ئێستاكه‌ش له‌گه‌ڵ دابێت له‌كوردستاندا یاسایه‌ك نیه بۆ سانسۆر دانان له‌سه‌ر زۆر له‌و كاره درامی و سینه‌ماییانه‌ی له‌كوردستاندا به‌رهه‌م ده‌هێندرێن، ئه‌وانه‌ش كه له‌ده‌ره‌وه‌ی كوردستان ده‌هێندرێن، هه‌ندێ له‌و به‌رهه‌مانه‌ی ناكه‌ونه ژێر سانسۆر، ئه‌و بێ سانسۆریه‌ش كۆمه‌ڵێ ئه‌نجامی نه‌رێنی زۆر كاریگه‌رییان لێ ده‌كه‌وێته‌وه، چونكه به‌شێوه‌یه‌كی ره‌هاو دوور له‌ره‌چاو كردنی هیچ بنه‌مایه‌كی كۆمه‌ڵایه‌تی و په‌روه‌رده‌یی وه‌ك بڵاو كردنه‌وه‌ی ڤایرۆسێكی كوشنده ده‌چنه ناو خێزانی كوردو ده‌بنه فاكته‌ر بۆ هه‌ره‌س هێنانی بنه‌ما ئه‌خلاقی و په‌روه‌رده‌ییه‌كانمانه‌وه، كه هیچ جیاوازییان نیه له‌گه‌ڵ كاری تیرۆر و تۆقاندن.\nله‌هه‌مان كاتیشدا یاسایه‌كیش نیه بۆ ئه‌و به‌رهه‌مانه‌ی له‌كوردستاندا به‌رهه‌م ده‌هێندرێن، كه‌زۆر جاران ئه‌و بۆشاییه ده‌بێته هۆكاری سه‌رهه‌ڵدانی گه‌لێك كێشه‌ی هونه‌ری له‌و بواره‌دا.\nبێگومان به‌هۆی غیابی یاساو سانسۆری فه‌رمی له‌سه‌ر كاره درامی و سینه‌مایه‌كان، سانسۆری رای گشتی كۆمه‌ڵایه‌تی و سۆشیال میدیا شوێنی ده‌گرێته‌وه، كه زۆر جاران به‌لاڕێدا ده‌بردرێت و كۆمه‌ڵێ ئاژاوه‌ی لێ‌دروست ده‌بێت، بێ ئه‌وه‌ی ئه‌و ئاژاوه‌یه ئه‌نجامێكی چاره‌سازی ئه‌وتۆی لێ بكه‌وێته‌وه كه سوود به‌خش بێت بۆ ئاینده‌ی سینه‌مای كوردی، له‌هه‌ندێ حاڵه‌تدا بۆ یه‌كلا كردنه‌وه‌ی كێشه سینه‌مایه‌كان، مه‌رجه‌ع و زانا ئاینییه‌كان و سه‌نته‌ره ئاینییه‌كان ده‌بنه شوێن گره‌وه‌ی یاسا، وه‌ك زانكۆی ئه‌زهه‌ر له‌میسر كه فه‌توای له سه‌ر چاره‌نووسی زۆر فیلمی سینه‌مایی داوه، له‌وانه‌ش له‌سه‌ر فیلمی (محه‌مه‌د رسول الله) ی ده‌رهێنه‌ری ئێرانی محه‌مه‌د مه‌جیدی ـ و كێشه‌ی ده‌ركه‌وتنی روخساری پێغه‌مبه‌ر و قه‌ده‌غه كردنی ئه‌و فیلمه له‌زۆر له‌وڵاتانی جیهانیی، قه‌ده‌غه كردنی نمایشی فیلمی (رساله) له سعودیه‌و ده‌یان فیلمی تر كه به‌فه‌رمانی سه‌رچاوه ئاینییه‌كانه‌وه قه‌ده‌غه كراون له‌نمایش كردندا، وه‌ك چۆنیش زۆر فیلمی دیكه قه‌ده‌غه كراون به‌هۆی سیاسه‌ته‌وه، به‌تایبه‌ت لای ئه‌و سه‌ركرده‌و فه‌رمان ره‌وایانه‌ی ره‌وتی فیلمه‌كانیان به دڵ نه‌بووه، یا پێیان وابووه سوكایه‌تی به‌وان و سیاسه‌ته‌كانیان ده‌كات.\nئه‌گه‌ر ئامانج له‌دروست كردنی گرته‌ی وروژێنه‌ری وه‌ك ماچ به‌پاساوی ده‌رچوون له‌ته‌قلیدیه‌ت و گۆڕانكاری له‌فۆرم بێت، ئه‌وه ئێمه له‌سینه‌مای كوردی دا دووچاری ده‌یان كۆسپو ئاریشای هونه‌رین له‌رووی ته‌كنیكی سینه‌مایی كه وه‌ك بۆشاییه‌كی گه‌وره ده‌رده‌كه‌ون، به‌چاره‌سه‌ر كردنی ئه‌و بۆشاییانه ره‌نگه بتوانین پیشه‌سازی سینه‌ما له‌كوردستاندا دروست كه‌ین كه تا ئێستا نیمانه‌و ناتوانین بڵێین خاوه‌نی سینه‌ماین..\nبینه‌ر هه‌ر ته‌نها به گرته‌ی وروژێنه‌ر سه‌رنجی راناكێشرێت، بگره زۆر جاران روخساری جوانی ئه‌كته‌رو نواندنی به‌هێزی ئه‌كته‌ر، كاریگه‌رتر ده‌بن له‌گرته‌ی بێ گیان و دروست كراو، ئه‌وه‌تا زۆرله‌به‌رهه‌مه درامی و سینه‌ماییه گه‌وره‌كانی دنیا به‌و دوو توخمه‌ی روخسارو نواندن خه‌ڵاتی گه‌وره‌ی جیهانییان وه‌رگرتووه‌و خاوه‌نی زۆرترین بینه‌ر بوونه، بۆیه له‌سه‌رده‌مێكی وه‌ك ئێستا به‌رهه‌م هێنه‌رو ده‌رهێنه‌ره‌كان ئه‌لته‌رناتیفی به‌هێزتریان له‌پرسی وروژێنه‌ر هه‌یه كه هاوكوفه له‌گه‌ڵ پێشكه‌وتنی هونه‌ری سینه‌ماو ئه‌قڵیه‌تی بینه‌ری نوێ ی سینه‌ما.\nله‌رووی دووهه‌می دروست بوونی ئه‌و بازاڕه ئه‌وه‌یه كه بینه‌رانی ئێمه زێتر له‌وه‌نده له‌سینه‌ما نزیك ده‌بنه‌وه‌و سینه‌ما ده‌بێته ئامرازێكی دیكه‌ی شارستانی و كات به‌سه‌ر بردن و سه‌رچاوه‌یه‌كی گرنگ بۆ هوشیار بوونه‌وه‌ی خه‌ڵكی له‌هونه‌ری سینه‌ماو گرنگی سینه‌ما له‌ژیانی رۆژانه‌ی خه‌ڵكی .\nPrevious بارودۆخی سیاسی کوردستان و چوار بەدیلی سیاسی … نادرعەبدولحەمید\nNext فه‌جری حاجی ئۆمه‌ران و جینۆسایدی بارزانیه‌كان … عه‌لی مه‌حموود محه‌مه‌د


بورهان شێخ رەئوف: گەڕێكی تری گفتوگۆكانی تایبەت بە دۆسێیەی ئەتۆمی ئێران لە ڤیەنا. – WTARIKURD\nجارێكی تریش ئێرانیەكان و ئەمریكیەكان گەڕانەوە بۆ سەر مێزی دانوستان بەمەبەستی دۆزینەوەی چارەیەك بۆ ئەو تەنگەژەیەی كە لە پاش كشانەوەی ئیدارەی ترەمپ لە ڕێككەوتننامەی (5+1) هاتە كایەوە لە ساڵی 2018.\nهەرچەندە پێناچێت ئەو وتوێژانەی ئێستای ڤیەنا ئاسان بێت بە هۆی زۆری ململانێكانی نێوان هەردوو وڵاتی ئێران و ئەمریكا.\nلەلایەكی ترەوە بەشێكی زۆری دامودەزگاو دامەزراوەكانی حكومەتی ئەمریكا لەو بڕوایەدان كە هیچ ڕێككەوتنێك ناتونێت ئێران بووەستێنێت لەوەی كە بۆمبی ئەتۆمی دروست بكات، چونكە بە كردەوە ئێرانیەكان نزیك بوونەتەوە لە پیتاندنی یۆرانیۆم بۆ ئاستێك كە دەتوانن چەكی ئەتۆمی بەرهەم بهێنن.\nلەهەمانكاتدا پێكهێننانی تیمی دانوستانكاری ئێرانی بە سەرۆكایەتی (عەلی باقری كانی) كەسەربەباڵی پارێزگارە توندڕەوەكانە،كەپێشتریش ڕایگەیاندبوو هیچ سەرسام نیە بەو ڕێككەوتننامەی كە لە ساڵی 2015 ئیمزایان كردبوو لەگەڵ پێنج وڵاتە گەورەكە، ئاماژەی بەوەش داوە ئەگەر ئەمریكا و هاوپەیمانەكانی بەشی زۆری سزاو گەمارۆكانیش لاببەن هێشتا قورسە بۆ وڵاتەكەی بگاتە ڕێككەوتن و سازان لە گەڵ ئەمریكا.\nدوای كشانەوەی ئەمریكا لە ڕێككەوتننامەی ( 5+1) و سەپاندنەوەی سزا كۆنەكان و (1500) سزای تریش، ئێرانیش لە هەمبەر ئەو هەنگاوانەدا وەكو كاردانەوەیەك هەموو ئەو ڕێكارانەی كە بەسەر بەرنامە ئەتۆمیەكەیدا سەپێنرابوو هەمووی وەلا نا، لەماوەی ڕابردوودا شەش گەڕی دانوستان لە نێوان ئێرانی سەردەمی سەرۆكایەتی میانڕەو حەسەن رۆحانی و وڵاتانی ( بەریتانیاو ئەلمانیا و فەرەنساو چین و روسیا )بەڕێوەچوو بە بەشداری نوێنەری یەكێتی ئەوروپا، بە ئامۆژگاری ڕابەری كۆماری ئیسلامی ئێران عەلی خامەنەئی، ئێران چووە ناو دانوستانەكەوە بەمەرجێك ئێران ڕاستەوخۆ لە گەڵ ئەمریكا دانوستان نەكات.\nلە حوزەیرانی 2021 یش دوای هەڵبژاردنی سەرۆكی نوێی ئێران ئیبراهیم رەئیسی كە لەباڵی پاریزگارەكانی ئێرانە تاكتیكی نوێی گرتە بەر بۆ دواخستنی دانوستانەكانی تایبەت بە دۆسێیەی ئەتۆمی.\nئەگەرچی هەر لە ساڵی 2015 و ئیمزاكردنی ڕێككەوتننامەی (5+1) تا كاتی كۆتایی هاتنی ماوەی سەرۆكایەتی حەسەن رۆحانی و وەزیری دەروەی جواد زەریف لە مانگی ئابی 2021، كەوتبوونە بەر پەلامارو هێرشی توندی باڵی توندڕەوەی كۆماری ئیسلامی كە ئێستا باڵا دەستن و هەرسێ دەستەڵاتەكەی وڵاتیان بە دەستەوەیە تۆمەتباریان دەكردن بە ملكەچبوونی زیاتر بۆ خۆرئاواییەكان و ئەمریكا.\nلە كۆتا ڕۆژەكانی دەستەڵاتی رۆحانیدا سوپا سالارەكەی ڕایگەیاند لەدوای شەش گەڕی دانوستان، ئەمریكیەكان ئامادەییان پیشاندا (1040)سزامان لەسەر لاببەن كە ناكۆك بوو لە گەڵ ڕێككەوتننامەكە، بەڵام سەدان سزای تر لە ژێرناوی پشتیوانی تیرۆر وپێشێلكردنی مافەكانی مرۆڤ و رۆكێتی بالیستی و چالاكیەكانی ئێران دژ بە ئارامی ناوچەكە هەر بەردەوام دەبوون.\nلە 31/10/2021 ڕۆژنامەی سوبح سادقی نزیك لە سوپای پاسدارانی شۆرشی ئیسلامی ئێران ڕایگەیاند نیازو بەرنامەی نوێی ئێران بۆ زیندووكردنەوەی ڕێككەوتننامەی ئەتۆمی سووربوون و پێداگیرییە لە سەر لابردنی هەموو سزا قورسەكان لە سەر وڵاتەكەیان، وەكو گرنتی و بەڵێنێك لە لایەن وڵاتە خۆرئاواییەكانەوە كە پابەندن بە ڕێككەوتننامەكەو و جارێكی تر پاشگەز نابنەوە لە بەڵێنەكانیان.\nلە ئەمریكاش ئاستی جەماوەری سەرۆك بایدن زۆر دابەزیووە بەگوێرەی ناوەندەكانی ڕاپرسی، بە هۆی تۆمەتباركردنی ئیدارەی بایدن بەوەی كە قایل بووە بە مەرجەكانی ئێران بۆ هەڵوەشاندنەوەی سزاكانی سەر ئێران لەمەڕ دۆسێیەی ئەتۆمی،كە ئەمەش وادەكات بایدن و دیموكراتەكان ڕیزبەند بكرێن بەوەی پشتیوانی حكومەتی توندڕەوی ئیبراهیم رەئیسیان كردووە. لەلایەكی ترەوە ئیدارەی بایدن ناتوانێت گرەنتی ئەوە بكات بە یاساییەك كە جارێكی تر وڵاتە یەكگرتووەكانی ئەمریكا لەو ڕێككەوتننامە پاشگەز نابێتەوە. بەڵام وڵاتە ئەوروپیەكان دەتوانن دڵنییایی بدەنە ئێران كە ئەوان پشتیوانی ڕێككەوتننامەكەن ئەگەر ئەمریكاش بكشێتەوە، لە دوای كشانەوەی ترەمپیش لە ڕێككەوتننامەكە بەریتانیاو فەرەنسا و ئەڵمانیا هەوڵیانداخۆیان لە سزاكانی ئەمریكا ببوێرن بۆ هەڵسوكەوت لە گەڵ ئێران لە ڕێگای دانانی میكانیزمێك بۆ پشتیوانی چالاكیە بازرگانیەكانی كۆمپانیا ئەوروپیەكان لە گەڵ ئێراندا، بەڵام بانك و كۆمپانیاكان ئامادە نەبوون بەرژەوەندیەكانی خۆیان بخەنە مەترسیەوە و بكەونە ژێر سزای ئەمریكاوە.\nلە كۆتاییدا ئەگەری شكستهێنانی ئەم دانوستانانە زۆر بەهێزە بە هۆی قووڵی ناكۆكیەكانی هەردوولا.


مامۆستایان و فەرمانبەرانی سەیدسادق گردبوونەوە – کوردی – RojNews.News\nپۆلیسی سلێمانی: سێ تۆمه‌تبار به بڕێك پاره‌ی ساخته‌وه ده‌ستگیركران\nكەمئەندامان داوا دەكەن بەناوی چاكسازییەوە دەست بۆ مووچەكانیان نەبرێت\nهەڵەبجە، خاوەن قەرزەكانی نەخۆشخانەی كیمیاباران داوای قەرزەكانیان دەكەن\nفڕۆكە جەنگییەكانی دەوڵەتی تورك سنووری ئامێدی بۆردوومان دەكەن\nلە ڕۆژئاوای کوردستان ساڵی نوێی خوێندن دەستیپێکرد\nهەزاران چەتەی سوری لە هێرشی ئازەربایجان بۆ سەر ئەرمەن بەشدارن\nمامۆستایان و فەرمانبەرانی سەیدسادق گردبوونەوە\n22/06/2020 - 8:27:47 pm\nشەممە, 16 ماي 2020 – 18:06 ڕۆژنیوز – سەیدسادق\nئێوارەی ئەمڕۆ، مامۆستایان و فەرمانبەرانی شارۆچکەی سەیدسادقی سەر بە پارێزگای سلێمانی، لە بەردەم قوتابخانەی ئەشکانی بنەڕەتی نزیک بازاڕی سەیدسادق گردبوونەوەیان ئەنجامدا.\nمامۆستایانی سەیدسادق، وێڕای دەربڕینی پشتیوانی بۆ داواکاریی مامۆستایان و فەرمانبەرانی شار و شارۆچکەکانی دیکەی هەرێمی کوردستان، پشتگیریی خۆیان بۆ مامۆستایانی شاری دهۆک دەربڕی و داوای ئازادکردنی بەپەلەی ئەو مامۆستا و فەرمانبەرانەیان کرد، کە لە گردبوونەوەکەی ئەمڕۆی شاری دهۆک دەستگیرکراون.\nهەر لە گردبوونەوەکەدا، مامۆستایان و فەرمانبەرانی سەیدسادق داوایاکرد، کە حکمومەت لە کاتی خۆیدا موچە دابەشبکات و ڕێکارێک بۆ گێڕانەوەی موچە پاشەکەوت کراوەکان دابنێت، ئاماژەشیان بەوەکرد، کە هەتا موچە وەرنەگرن ناچنە هۆڵی تاقیکردنەوەکان.\nلە گردبوونەوەکەدا مامۆستایان بە وتنەوەی دروشمەکانی ( دەستان پیس و ناپاکن، لەتاڵانی سوارچاکن)، (موفلیس ئێوەبوون خاڵە، قسەکانتان بەتاڵە)، (بەڵێ بۆ ئازدکردنی مامۆستاکانی دهۆک)، بەردەوام بوون لە ناڕەزایەتی دەربڕین و جەختیان لەسەر بەردەوامی خۆپیشاندان و مانگرتنەکان کردەوە تا ئەو کاتەی موچەکانیان پێدەدرێت.\nدهۆک، بەزەبری هێز بڵاوە بە خۆپیشاندەران کرا و ٢٠ کەس دەستگیرکران\nلە خۆپیشاندانەکەی ئەمڕۆی دهۆک ۸ ڕۆژنامەنووس دەستگیرکراوە


به‌رپرسی حه‌وزه‌ی هونه‌ری کوردستان:یارمه‌تی هونه‌رمه‌ندان ده‌ده‌ین - Mehr News Agency\nAP ١٣٩٤ Dey ١٧ ١١:٠٣\nNews Code 1356\nله ڕێوڕه‌سمی نمایش کردنی فیلمی چیرۆکی عاشقی؛\nبه‌رپرسی حه‌وزه‌ی هونه‌ری کوردستان:یارمه‌تی هونه‌رمه‌ندان ده‌ده‌ین\nڕێوڕه‌سمی نمایشدانی فیلمی چیرۆکی عاشقی، ئێواره‌ی چوارشه‌مه ۱۶ به‌فرانبار له سینه‌ما به‌همه‌نی سنه به‌ڕێوه چوو.\nبه ڕاپۆرتی هه‌واڵنێری مێهر، ڕێوڕه‌سمی نمایشدانی فیلمی چیرۆکی عاشقی به پشتیوانی حه‌وزه‌ی هونه‌ریی پارێزگای کوردستان، ئێواره‌ی ڕۆژی چوارشه‌مه ۱۶ی به‌فرانبار له هۆڵی په‌ردیسی سینه‌ما به‌همه‌نی سنه به ئاماده‌بوونی ئه‌حمه‌د ڕه‌مه‌زانزاده ده‌رهێنه‌ری فیلمه‌که و تاقمێک له ئه‌کته‌ره‌کانی ئه‌م فیلمه به‌ڕێوه چوو.\nئه‌مین مورادی به‌ڕێوه‌به‌ری حه‌وزه‌ی هونه‌ریی پارێزگای کوردستان له سه‌ره‌تای ئه‌م ڕێوڕه‌سمه‌دا وتی: ئه‌م مانگه به هۆی ساڵیادی له دایکی بوونی پێغه‌مبه‌ره‌وه بۆ ئێمه مانگێکی ئازیزه و هه‌وڵیشمان داوه تاکوو له‌م مانگه‌دا زۆرترین چالاکی فه‌رهه‌نگیمان ببێت.\nئه‌و له درێژه‌دا وتی: حه‌وزه‌ی هونه‌ریی پارێزگای کوردستان هه‌وڵ ده‌دات تاکوو ئه‌و ئاسته‌ی توانای دارایی هه‌بێت یارمه‌تی چینی هونه‌رمه‌ندانی کوردستان بدات که ژماره‌یان یه‌کجار زۆره، من هه‌میشه وتوومه که ئه‌گه‌ر برزیلییه‌کان به که‌مترین پاره‌وه پاشای تۆپی پێن، ئه‌وه هونه‌رمه‌ندانی کورد به که‌مترین ئاسانکاری و پاره‌وه پاشای هو‌نه‌ر‌ی فیلمسازین.\nبه‌ڕیوه‌به‌ری گشتی حه‌وزه‌ی هونه‌ری پارێزگای کوردستان له کۆتایدا وتی: ئێمه له لایه‌ن خۆمانه‌وه سپاسی ئه‌حمه‌د ڕه‌مه‌زانزاده و سه‌رجه‌م ستافی ده‌رهێنه‌ری ئه‌م فیلمه پیرۆزه ده‌که‌ین که به جوانی هه‌وڵیان داوه تاکوو به‌شێک له زامی هه‌ڵه‌بجه‌ییه‌کان وێنا بکه‌ن.\nدواتر ئه‌حمه‌د ڕه‌مه‌زانزاده ده‌رهێنه‌ری فیلمی چیرۆکی عاشقی قسه‌ی کرد و وتی: من له دایکبووی ۱۳۴۲ی هه‌تاوی له شاری بیجاڕم، هه‌ر بۆیه بڕاستی خۆشحاڵم که ئه‌مڕۆ له ماڵی خۆمدا فیلمه‌که‌م نمایش ده‌کرێت.\nئه‌و درێژه‌ی دا: چاوه‌ڕوانی ڕه‌خنه‌ی بێ پێچ و په‌نای هه‌ر هه‌موو ئه‌و که‌سانه‌م که فیلمه‌که ده‌بینن و ڕه‌خنه‌یان لێی هه‌یه چون به‌ڕاستی له‌سه‌ر ئه‌م بڕوایه‌م که ئه‌وه ڕه‌خنه و وردبوونه‌وه‌ی بینه‌ره که ده‌توانێت یارمه‌تی من بدات تاکوو له داهاتوودا به‌رهه‌مێکی به‌هێزتر بخوڵقێنم.\nڕه‌مه‌زانزاده دواتر ئاماژه‌ی به‌وه کرد که وه‌به‌رهێنه‌ری فیلمه‌که مه‌سعوود جوزانی له ئاڵمانیه و نه‌یتوانیوه له‌م ڕێوڕه‌سمه‌ا به‌شدار بێت. هه‌ر به‌م هۆیه‌شه‌وه تۆمارێکی ده‌نگی له وه‌به‌رهێنه‌ری فیلمه‌که بۆ ئاماده‌بوانی هۆڵی په‌ردیسی سینه‌ما به‌همه‌ن بڵاو کرده‌وه.\nمه‌سعوود جۆزانی له‌م په‌یامه تۆمار کراوه‌دا وتی: سڵام له هه‌ر هه‌موو خه‌ڵکی کوردستان، من پاییز و زستانی ساڵی ۱۳۴۲ی هه‌تاوی له شاری سنه ژیاوم و دوای ژیان له سنه بوو که به وردی تێگه‌یشتم بۆچی باوکم ئه‌وه‌نده هاوڕێی نزیکی کوردی هه‌یه و به‌ڕاستی هه‌رچی له هۆنه‌ردۆستی خه‌ڵکی کورد بڵێم که‌مم وتووه، ده‌قێق هه‌ر به‌م هۆیه‌ش بووه که من له ساڵی ۱۳۶۴ی هه‌تواویه‌وه به‌رده‌وام پشتیوانیم له ئه‌حمه‌د ڕه‌مه‌زانزاده کردووه و کاتێک وتی ده‌مه‌وێت ئه‌م فیلمه سازبکه‌م، هه‌رچی له‌ده‌ستم هات کۆتایم نه‌کرد و هه‌ر بۆیه ته‌نها ده‌ڵێم ئه‌م فیلمه پێشکه‌شه به هه‌مووتان و هیوادارم چێژی لێببه‌ن و توانیبێتی به‌شێک له ئازاره‌کانی خه‌ڵکی هه‌ڵه‌بجه نیشان بدات.\nدواتر به‌همه‌ن زه‌ڕین‌پوور ئه‌کته‌ری ناوداری کرمانشانی که له چیرۆکی عاشقی-دا ڕۆلی باپیره‌ی گێڕاوه، وتی: قسه‌یه‌کی کۆن هه‌یه که ده‌ڵێت، هیلاکم و تاقه‌تی سه‌رقاڵیم نه‌ماوه، ڕاستیان ده‌وێت منیش هیلاکم و تاقه‌تی سه‌رقاڵ کردنی خه‌ڵکم نه‌ماوه، به‌ڵام کاتێک سیناریۆی فیلمی چیرۆکی عاشقیم خوێنده‌وه تێگه‌شتم، ئه‌مه بۆ سه‌رقاڵ کردن نییه و ئه‌مه کارێکه که هه‌رچی هیلاکیش بیت ده‌بێت یارمه‌تی بده‌ی تاکوو به ئه‌نجام بگات و هه‌ر به‌م هۆیه‌ش قبووڵم کرد که له‌م فیلمه‌دا ڕۆڵ بگێڕم.\nئه‌و له درێژه‌دا وتی: من هه‌ر که هاتمه شاری سنه، قسه و باسی زۆرم له‌سه‌ر جنابی ئه‌مین موردای به‌ڕیوه‌به‌ری خانه‌ی هونه‌ری سنه بیست که زیاترین چالاکی هونه‌ری شاره‌که له‌سه‌ر شانی ئه‌وانه و لێره‌وه گه‌ره‌کمه ماندوو نه‌بوونیان لێبکه‌م چون به‌ڕاستی فیلمی چیرۆکی عاشقی شایه‌نی ئه‌م ڕێز لێگرتنه بوو.\nشێلان ڕه‌حمانی، ئه‌کته‌ری ژنی چیرۆکی عاشقیش له درێژه‌ی مه‌راسیمه‌که‌دا وتی: بۆ من ئه‌م کاته کاتێکی یه‌کجار پیرۆزه چون به‌ڕاستی هه‌ر له ڕۆژی یه‌که‌مه‌وه چاوه‌ڕوانی ئه‌وه بووم که لێره و له سینه‌ما به‌همه‌ن له‌گه‌ڵ ئێوه‌ی هاوشاری ئازیزی خۆم فیلمه‌که ببینم، ئه‌و سینمایه‌ی که خۆم ده‌یان جار بۆ دینتنی فیلم به‌شداریم تێدا کردووه.\nئه‌و له درێژه‌دا وتی: ئێسته که فیلمه‌که ته‌واو بووه، هێشتا بۆم ئه‌سته‌مه قبووڵی بکه‌م که به ئه‌نجام گه‌یشتووین چون به ده‌یان ئاسته‌نگی جۆراجۆر هاته سه‌ر ڕێگه‌مان که کێشه‌ی بۆ ده‌رهێنانی فیلمه‌که ساز ده‌کرد، ته‌نانه‌ت له هه‌ڵه‌بجه دۆخه‌که وه‌ها ئاستنه‌گ بووه‌وه که خه‌ڵکی نه‌یان ده‌وێرا هاوکاری ئێمه بکه‌ن و ده‌ترسان، به‌ڵام هه‌رچۆنێک بوو ته‌واو بوو و به‌ڕاستی خۆشحاڵم که ئێسته لێره و له شاره‌که‌ی خۆم به‌رهه‌مه‌که‌ی خۆم ده‌بینم.\nدواتر له درێژه‌ی مه‌راسیمه‌کدا له لایه‌ن خانه‌ی هونه‌ری پارێزگای کوردستانه‌وه له‌وحه‌یه‌کی ڕێزلێنان به هه‌ر یه‌ک له ئه‌حمه‌د ڕه‌مه‌زانزاده، به‌هه‌مه‌ن زه‌ڕین‌پوور و شیلان ڕه‌حمانی پێشکه‌ش کرا و له کۆتاییدا فیلمی چیرۆکی عاشقی بۆ سه‌رجه‌م ئاماده بووانی هۆڵی په‌ردیسی سینه‌ما به‌همه‌نی شاری سنه نمایش کرا.


ئه‌مه‌ریكا ستایشی پێشمه‌رگه ده‌كات\nK24 – واشنتۆن:\nمارك تۆنەر، جێگری گوتەبێژی وەزارەتی دەرەوەی ئەمریکا لە لێدوانێکی تایبەتدا بۆ کوردستان24 رایگەیاند, ئەمریکا بەگرنگییەوە دەڕوانێتە قوربانییەکانی کورد لە شەڕی داعش و ئاشکراشکیکرد, هێزی پێشمەرگە و هێزە کوردییەکانی دیکە لە سووریا وایکردووە پێگەی کورد لە جیهاندا بەهێزتر بێت.\nماڕک تۆنەر, جێگری گوتەبێژی وەزارەتی دەرەوەی ئەمریکا, گوتی: "ھەروەکو بینیوومانە کە چۆن کورد لە عێراق و سووریا، شەڕیان کردووە، سەلماندوویانە کە ھێزێکی چەند کاریگەرن لەبەرامبەر بە داعش و توانیوویانە زۆرترین ناوچە لەژێر دەستی داعش رزگار بکەن. بینیوویشمانە کە چۆن سەرجەم گروپە جیاوازەکانی کورد لە عێراق و سووریا، قوربانی گەورەیانداوە لەپێناو ئەو ئامانجە".\nلەبارەی پەیوەندییەکانی ئەمریکا و کورد، گوتەبێژی وەزارەتی دەرەوەی ئەمریکا دەڵێ، کورد و ئەمریکا ھەمیشە ھاوپەیمان بوون، بەڵام لەدوای شەڕی داعش، نزیکتر بوونەتەوە.\nتۆنەر، گوتی:"ھەروەکو دەزانن چەندین گروپی جیاوازی کوردی لە عێراق و سووریا ھەن. ئێمە ھەمیشە ئەوەمان دووپاتکردۆتەوە کە یەپەگە ھێزێکی کاریگەر بووە لەنەھێشتنی ھەڕەشەی داعش لە باکوری سووریا و بەراشکاوانەش بەچاوێکی جیاوازەوە تەماشای پەکەکە و یەپەگەمان کردووە. ئەمەش تورکیای نیگەران کردووە و بەردەوام لەھەوڵداناین، بۆ تاوتوێکردنی ئەو نیگەرانییە. لەبارەی عێراقەوە، پێشمەرگە رۆڵێکی بەرچاوی لەشەڕی داعش ھەبووە. ئەمریکا پەیوەندییەکی بەھێزی لەگەڵ ھەرێمی کوردستان ھەیە و ئەو پەیوەندییەش ھەمیشە بەرەو پتەوتر دەڕۆن".\nلەگەڵ گۆڕینی ئیدارەی کۆشکی سپی، ئێستا کورد چاوەڕێی ئەوەیە کە بزانێت ئایا تڕەمپیش ھاوشێوەی ئیدارەی ئۆباما درێژە بەو پەیوەندییە بەھێزە بدات، یانیش گۆڕانکاری بەسەردا بێنێت.\nمارك تۆنەر، ئاماژەی بەوە کرد, ئەمریکا بەگرنگییەوە دەڕوانێتە ئەو رۆڵەی کورد لە شەڕی داعش و ئاشکراشی کرد کە شەڕکردن دژی ئەو دوژمنە ھاوبەشە، وایکردووە واشنتۆن و کورد بکاتە ھاوپەیمانێکی ستراتیژی ناوچەکە.


دانوستانه‌کانی نێوان ئه‌رمینیا و ئازه‌ربایجان له‌سه‌ر هه‌رێمی ناگۆرنۆ کاراباخ: لێکدانه‌وه بۆ گۆڕاوه ناوخۆیی و ده‌ره‌کییه‌کان و و ئاسۆی ئاینده\nکۆسره‌ت خدر ئەبوبەکر\nدانوستان به‌گشتی و دانوستانی نێوده‌وڵه‌تی به‌تایبه‌تی، دوو چه‌مک و تێگه‌ی سه‌ره‌کین که له‌سه‌ر هه‌ردوو ئاستی تیۆری و پراکتیکی، گرنگی و بایه‌خیان له‌ژیانی ئه‌کادیمی و سیاسیدا ڕوو له زیادبوونه، به‌تایبه‌تریش له بواره‌کانی سیاسه‌تی ده‌ره‌وه و په‌یوه‌ندییه دیپلۆماسی و نێوده‌وڵه‌تییه‌کاندا. هۆکاری سه‌ره‌کی ئه‌و زیادبوونی گرنگییه‌ش ڕه‌نگه به‌شێکی زۆری بۆ ئه‌وه بگه‌ڕێته‌وه، که به‌کارهێنانی دانوستان وه‌ک یه‌کێک له عه‌قڵانیترین، که‌متێچووترین، باشترین و سه‌ره‌کیترین ئامڕازە دیپلۆماسییه‌کان بۆ یه‌کلاکردنه‌وه‌ی ناکۆکییه نێودوڵه‌تییه‌کان له ڕابردوو زیاتر بووه. هه‌روه‌ها له‌گه‌ڵیشیدا گرنگیپێدانی خوێندنی ئه‌کادیمی و نووسین و توێژینه‌وه له‌و بواره له ڕابردوو فراوانتر و قوڵتر بووه‌ته‌وه.\nله سه‌رده‌می ئێستادا، ده‌وڵه‌ت و یه‌که نێوده‌وڵه‌تییه‌کانی تر، زۆرجار له‌بری جه‌نگ و ئامڕاز‌ه سه‌ربازییه‌کان، په‌نا ده‌به‌نه به‌ر ڕێگای دیپلۆماسی و دانوستان بۆ یه‌کلاکردنه‌وه‌ی ناکۆکییه‌کانی نێوانیان. یاخود زۆرجار له ده‌ره‌نجامی هه‌ستکردن به قورسیی و زۆرتێچوونی جه‌نگ و لێکه‌وته خراپه‌کانی، جارێکی تر ئه‌و ئه‌کته‌رانه ده‌گه‌ڕێنه‌وه سه‌ر دانوستان بۆ وه‌ستاندنی شه‌ڕه‌کانیان و یه‌کلاکردنه‌وه‌ی ناکۆکییه‌کانیان، یاخود وه‌ستاندنی پێکدادانه سه‌ربازییه‌کانی نێوانیان.\nده‌کرێت بوترێت که دانوستانه‌کانی نێوان ئه‌رمینیا و ئه‌زه‌ربایجان له‌ساڵی 2020دا، سه‌باره‌ت به هه‌رێمی ناگۆرنۆ_کاراباخ و وه‌ستاندنی شه‌ڕ و ناکۆکییه‌کانی نێوانیان به هه‌وڵ و نێوه‌ندگیری ڕووسیا و چه‌ند لایه‌نێکی تر، یه‌کێکه له‌و نموونانه‌ی که گرنگی و بایه‌خی دانوستانه‌کان بۆ چاره‌سه‌رکردنی ناکۆکییه‌کان و وه‌ستاندنی پێکدادانه سه‌ربازییه‌کان باشتر ده‌رده‌خات. له‌م توێژینه‌وه‌یه‌دا هه‌وڵده‌ده‌ین به ورده‌کاری و لێکدانه‌وه‌ی زانستی ده‌رباره‌ی ئه‌و دانوستانانه و ده‌ستکه‌وته‌کانی و هۆکاره کاریگه‌ره‌کان و کاردانه‌وه نێوده‌وڵه‌تییه‌کان ده‌رباره‌ی بوه‌ستین.


د. عیرفان مسته‌فا:خێڵی بایلۆجی خێڵێكه گوزراشت له قوناغێ منداڵیه‌تی كۆمه‌ڵگاو مانه‌وه له ناو ئه‌و منداڵیه‌تییه‌دا ده‌كات – پەڕە 25 – Knwe.org\nسەرەکی » چاوپێکه‌وتن » د. عیرفان مسته‌فا:خێڵی بایلۆجی خێڵێكه گوزراشت له قوناغێ منداڵیه‌تی كۆمه‌ڵگاو مانه‌وه له ناو ئه‌و منداڵیه‌تییه‌دا ده‌كاتپەڕە 25


ماڵپەری فیردەوس | ئایا کاتی گوێ گرتن لە قورئان دروستە لە هەمان کات دا زیکریش بکەیت ؟\nسەردێری پرسیار: ئایا کاتی گوێ گرتن لە قورئان دروستە لە هەمان کات دا زیکریش بکەیت ؟\nبەرواری دانان :2018-10-07 کۆدی پرسیار:396\nپرسیار // ئایا کاتی گوێ گرتن لە قورئان دروستە لە هەمان کات دا زیکریش بکەیت ؟\nوەلام // سەرەتا زانایان دەلێن گوێ بۆ قورئان گرتن و بێ دەنگ بوون ئەگەر لە ناو نوێژ دا بێت واجبە ، خوای گەورە دەفەرمووێت : (( و ٳذا قرئ القران فاستمعوا له و ٲنصتوا لعلكم ترحمون )) واتە : ئەگەر قورئان خوێندرا گوێی بۆ بگرن و خۆتان بێ دەنگ بکەن .\nقرطبی ڕەحمەتی خوای لێ بێت دەفەرمووێت : هەموو ئەوانەی کە تەفسیریان کردووە یەک دەنگن ئەم گوێ گرتنە باسی نوێژی واجب و سونەتە هەردووکیان دەگرێتەوە .\nگوێ گرتن و بێ دەنگ بوون بۆ قورئان لە دەرەوەی نوێژ جیاوازی هەیە لە نێوان زانایان :\nوتەی یەکەم : هەندێک زانا دەلێن گوێ گرتن و بێ دەنگ بوون بۆ قورئان واجبە لەسەر هەموو ئەوانەی گوێیان لێ دەبێت ئەگەر هیچ عوزرێکیان نەبێت .\nوتەی دووەم : هەندێک زانا دەلێن گوێ گرتن و بێ دەنگ بوون بۆ قورئان فرض الكفایة ، واتە هەندێک گوێی بۆ بگرن و بێ دەنگ بن لەسەر ئەوانی تر لادەچێت .\nوتەی سێیەم : زۆربەی زانایان دەلێن گوێ گرتن و بێ دەنگ بوون بۆ قورئان سونەتە .\n(ٲ) ئایەتەکە باسی ناو نوێژە .\n(ب) هیچ بەلگەی ڕوون ئاشکرا نەهاتوون واجب بێت .\nدەلێین سونەتە بەلام موسلمان نابێت ئاسانکاری بکات و کاتی قورئان خوێندنەوەی قسە بکات و دەنگی بەرز بکاتەوە بەسەر قورئان .\nزانایان دەلێن کاتی خوێندنەوەی قورئان سونەتە دوعا بکەیت و زیکریش بکەیت ، بەلگە :\nفەرموودەی حذیفة رواه مسلم ( ۷۲۲ ) ، پێغەمبەر سەلامی خوای لێ بێت لە شەو نوێژ دا ئەگەر بگەیشتبایا ئایەتێک باسی ئاگر و دۆزەخی بکردبا پەنای پێ دەگرت ، هەروەها فەرموودەی عەوفی کوڕی مالکیش رواە ابوداود ( ٨۷۳) بەهەمان شێوە .\nئیمام النووی ڕەحمەتی خوای لێ بێت دەفەرمووێت : (( ئیمام شافعی دەلێت : سونەتە بۆ خوێنەری قورئان جا چ لەناو نوێژ بێت یان دەرەوەی نوێژ کاتێک دەگاتە ئایەتێک باسی ڕەحمی خوا دەکات داوای بکات ، ئەگەر گەیشتە ئایەتی سزا پەنای پێ بگریت ، ئەگەر گەیشتە ئایەتی تەسبیح تەسبیحات بکات ....)) مجموع۳ لاپەڕە ٥٦۲\nکەواتە دوعا و زیکر پەیوەندی بە قورئان خوێندنەوە هەبێت دروستە ، بەلام ئەگەر پەیوەندی پێوە نەبێت شیاو نییە قورئان بخوێندرێ و تۆش زیکر بکەیت و گوێی بۆ نەگریت .\nزانایان دەلێن دوعا کرد لەناو نوێژ کاتی قورئان خوێندنەوە باسی نوێژی سونەتە نەک واجب ، چونکە پێغەمبەر سەلامی خوای لێ بێت لە شەو نوێژ دوعای کردووە نەک نوێژی واجب ، واللە اعلم .


رۆژنامه‌ى "هارتس"ى ئیسرائیلى، ره‌خنه له بڕیاره‌كه‌ى تره‌مپ ده‌گرێت\n7/12/2017 - 19:35\nرۆژنامه‌ى "هارتس": بریاره‌كه‌ى تره‌مپ زیان به ناوبانگى ئه‌مه‌ریكا ده‌گه‌ینێت\nرۆژنامه‌ى "هارتس"ى ئیسرائیلى، ره‌خنه له بڕیاره‌كه‌ى تره‌مپ ده‌گرێت كه به تاكلایه‌نه بڕیارى داوه قودس بكاته پایته‌ختى ئیسرائیل.\nله ژماره‌ى دوێنێ رۆژى چوارشه‌ممه، رۆژنامه‌ى "هارتس" نووسویه‌تى، قودس له‌لایه‌ن جوو و مه‌سیحى و موسڵمانه‌كان پیرۆزه، بارودۆخه‌كه‌شى پرسی سه‌ره‌كییه له ململانێى نێوان ئیسرائیل و فه‌ڵه‌ستیندا. بڕیارى تاكلایه‌نه له‌باره‌ى قودس بێ رێككه‌وتنى ئاشتییانه، هه‌ستى فه‌رامۆشكردنى كۆششى فه‌ڵه‌ستینییه‌كان دروست ده‌كات، بۆیه ئه‌م بڕیارانه زیانه بۆ ده‌رفه‌ته‌كانى ئاشى و به‌ره‌نگاری ده‌ورووژێنى و له‌وانه‌شه ئاراسته‌ى توندوتیژى وه‌ربگرێت.\nهه‌روه‌ها رۆژنامه‌كه هۆشداری ئه‌وه ده‌دات كه ئه‌م دانپێنانه زیان به ناوبانگى ئه‌مه‌ریكا ده‌گه‌ینێ، كه وه‌ك ناوه‌ندگیرێكى پاك له پرۆسه‌ى ئاشتى بووه.\nرۆژنامه‌ى "هارتس"، ئاماژه‌ى بۆ ئه‌وه‌ش كردووه كه جیاكردنه‌وه‌ى دوو ده‌وڵه‌ته‌كه ده‌خوازێ به‌شى رۆژئاواى قودس پایته‌ختى ئیسرائیل بێت و رۆژهه‌ڵاته‌كه‌شى بۆ فه‌ڵه‌ستین بێت. دواجار ده‌نووسێ، كاتێك ئه‌وه‌ش روو ده‌دات، ئه‌وا هه‌ر وڵاتێك ده‌توانێ دان به هه‌ردوو پایته‌خته‌كه‌دا بنێت و باڵوێزخانه‌ى خۆى لێ بكاته‌وه.\nرۆژنامه‌ى "هارتس"، له ساڵى 1919 دامه‌زراوه، له ساڵى 1939 باره‌گاى سه‌ره‌كیى كاركردنى گواستووه‌ته‌وه ته‌لئه‌بیب و به هه‌ردوو زمانى عیبرى و ئینگلیزى ده‌رده‌چێت و ئاراسته‌یه‌كى چه‌پڕه‌وانه‌ى هه‌یه.\nعیمران خانی بووه سەرۆك وەزیرانی پاكستان\nتره‌مپ: ئێمه هیچ ناده‌ین بۆ ئازادكردنى قه‌شه‌یه‌كى بێتاوان\nئه‌مریکا چه‌کی ئه‌لیکترۆنی دژى ناحه‌زانى به‌کاردێنێت\nهێرشبه‌ره‌كه‌ى دوێنێی به‌رده‌م په‌رله‌مانى به‌ریتانیا كۆچبه‌رێكى سوودانی بوو


بوڵدان: بەبێ هەدەپە هیچ کەسێک لە هەڵبژارنەکاندا سەرکەوتوو نابێت – کوردی – RojNews.News\n22/06/2020 - 2:04:44 pm\nیەكشەممە, 7 يون 2020 – 21:38 ڕۆژنیوز – ناوەندی هەواڵەکان\nپەروین بوڵدان، هاوسەرۆکی گشتی پارتی دیموکراتی گەلان-هەدەپە لەگەڵ شاندێک لە ئەندام پەرلەمانەکانی پارتەکەی لە شاری ئیدر سەردانی ڕێکخستنی هەدەپەی کرد.\nلە لێدوانێکا بوڵدان تیشکی خستە سەر لێسەندنەوەی مافی پارێزبەندی لە ئەندام پەرلەمانەکانی هەدەپە و وتی: لە ٤ی تشرینی دووەمدا مافی پارێزبەندیان لە سەلاحەدین دەمیرتاش، فیگەن یوکسەکداغ و دەیان ئەندام پەرلەمانتاری دیکە سەندرایەوە، دوای ٤ی تشرینی دووەم، کودەتا سیاسیەکان بەردەوام بوون، هەم هێرشیان کردە سەر شارەوانیەکانمان و هەم ئەندام پەرلەمانەکانمان دەستگیر کران، ئەمڕۆ ساڵیادی ٧ی حوزەیرانە، گەلانی تورکیا ئەوە باش دەزانن کە ٧ی حوزەیران هیوایەکی گەورەی بەخشی بە گەلانی تورکیا.\nبوڵدان، هاوکات تیشکی خستە سەر هەڵبژارتنەکان ٧ی حوزەیرانی ٢٠١٥ و وتی: کودەتای یەکەمیان لە ٧ی حوزەیراندا ئەنجامدا. لەو هەڵبژارتنەدا، سەرکەوتنەکەی هەدەپەیان شاردەوە. لە ١ی تشرینی دووەم جارێکی دیکە وڵاتیان بەرەو هەڵبژارتن برد. چی روویدا؟ هەدەپە دیسان سەرکەوت، دیسان چی ڕوویدا؟ هەدەپە لە هەڵبژارتنەکاندا شکستی نەهێنا، دواتر هەدەپە بوو بە هیوا، بوو بە بەندەری هەموو گەلانی تورکیا.\nپەروین بوڵدان، باسی لە هەڵبژاردنە هەرێمیەکانی ٣١ی ئازاریش کرد و وتی: لەگەڵ هەموو ڕێگری و دانانی قەیومەکان، چەندین شارەوانیمان بەدەستهێنا، هەڵبژاردنەکەی ئیستەنبوڵ لە مێژووی تورکیادا بێوێنە بوو، شان بەشانی هێزە دیموکراتیەکان، لە دژی فاشیزم، هێرش، توندوتیژیی و حساب بۆنەکردن و لە دژی ئینکارکردن، بەشداریمان لە هەڵبژارتنەکانی ٢٣ی حوزەیاندا کرد، ئەگەر هەدەپە نەبوایا لە ئیستەنبوڵ، ئەنقەرە، ئەنتالیا و مێرسین هیچ کەسێک سەرنەکەوت، ئێمە ئەمڕۆش ڕایدەگەیەنین ئەوە دەکەین کە ئەگەر هەدەپە نەبێت، هیچ کەسێک لە هەڵبژاردنەکاندا سەرکەوتوو نابێت.


ماڵپه‌ڕی كورد و كوردستانی - دوکتور عه‌لی روخزادی\nدوکتور عه‌لی روخزادی\nنووسینی: عه‌بدولموته‌لیب ڕێکه‌وتی بڵاوکردنه‌وه‌ی: ۸۹/۰۴/۲۸ | بێ شک هه‌موو میلله‌ت و گه‌ل ووڵاتێک مرۆڤی خاوه‌ن به‌هره‌وهونه‌رمه‌ندو خه‌مخۆرودڵسۆزی تایبه‌ت به خۆی هه‌یه به‌ڵام شانازیه‌کانی نووسه‌ر‌وشاعیرو هونه‌رمه‌ندوبه‌گشتی خه‌مخۆران و دڵسۆزانی گه‌لی ئێمه له‌وه‌دایه سه‌ره‌ڕای دووربوون وپه‌ڕیوه بوون له دیاروزێدی خۆیان که‌چی هه‌ر به‌قه‌ڵه‌م وبه‌بیر له خزمه‌ت گه‌ل وزێده‌که‌ی خۆیان دا ده‌مێننه‌وه که زۆرجاریش تووشی ته‌نگ وچه‌ڵه‌مه ده‌بن له پێناویشی گه‌لێ شت ئه‌به‌خشن ، یه‌کێکی دیکه له‌و رۆڵه به ئه‌مه‌گ وخه‌مخۆرانه‌ی شاری سه‌قزوکوردستان به گشتی خوالێخۆش بوو به‌ڕێزدوکتورعه‌لی روخزادی یه که به‌شێک له هه‌وڵ وته‌قه‌لا ئه‌ده‌بی و فه‌رهه‌نگی یه‌کانی ئه‌خه‌ینه به‌رسه‌رنج وبیروراتان. دوکتور عه‌لی روخزادی کوڕی حه‌مه‌ساڵه‌خانی روخزادی و کچه‌زایی مه‌رحوومی ئایه‌تووڵڵا مه‌ردووخ\nساڵی کۆمار واته ساڵی 1324 هه‌تاوی له گوندی (خاڵه‌وازه)ی بناری چیای چل چه‌مه له ناوچه‌ی خوڕخوڕه‌ی سه‌قز له‌دایک بوه خوێندنی سه‌ره‌تایی وناوه‌ندی له شاره‌کانی سه‌قزو سنه ته‌واو کردوه و دیپلۆمیشی له ده‌بیرستانی (دارولفنوونی) تاران ته‌واو کردوه له ساڵی 1342 هه‌تاوی یه‌وه بوه‌ته مامۆستای قوتابخانه له شاری سنه که هاوکات له‌گه‌ڵ ئه‌وه‌یشدا خوێندنی زانکۆی هه‌تا پله‌ی دوکتورای ئه‌ده‌بیات درێژه پێ داوه. مامۆستا روخزادی له بواری جۆراوجۆری ئه‌ده‌ب وهونه‌ردا زیاتر له 40 ساڵی ره‌به‌ق سه‌رقاڵی خزمه‌ت کردن ومامۆستایه‌تی وهه‌روه‌ها پێش که‌ش کردنی ده‌یان به‌رهه‌می به پێزی زانستی وفه‌رهه‌نگی وهونه‌ری به شێوه‌ی کتێب ، وتار ، لێکۆڵینه‌وه وتوو وێژ، کۆکردنه‌وه‌ی بابه‌ته فولکلۆریه‌کان وزمانناسی ئاواناسی ... که به‌شێکیان ئه‌مانه‌ن: کتێبه‌کان\n1- نه‌وای شێعری فارسی (قافیه‌وره‌دیف) 2- ئاواشناسی و ده‌ستوورزمانی کوردی) 3- ئه‌مسال وحوکم کوردی (گواره‌ی کوردی) 4- به‌راوه‌رکردنی ئاوایی ده‌ستوورزمانی کوردی وفارسی) 5- به‌راوه‌ردکردنی ئاوایی وشه‌کانی زمانی کوردی له گه‌ڵ زمانی فارسی معیاروپه‌هله‌وی) 6- فێرکاری زمانی کوردی سۆرانی .\n7- رێزمانی کوردی سۆرانی.\n8- ده‌ستوور زمانی فارسی.\n9- سه ناعات ئه‌ده‌بی و نیازه‌کانی وته له ئه‌دبی فارسی دا. وتارو بێژه‌ری\n1- سوه‌ری خه‌یاڵ له شێعری مه‌وله‌وی،... کونگره‌ی یادی مه‌وله‌وی سه‌قز 1371 2- شێعری "بێسارانی" له روانگه‌ی مه‌کته‌به ئه‌ده‌بی یه‌کانه‌وه .... هه‌مایش بێسارانی ، مه‌ریوان 1375 3- تاو توێ کردنی سه‌بک ناسینی شێعری "ناری" هه‌مایش ناری مه‌ریوان 1376 4- ره‌وشگه‌لی ناسینی بابه‌ته فه‌رهه‌نگیه‌کان له سێهه‌مین هه‌مایش کوردستان ناسیدا زانکۆی سنه 1377. 5- ته‌عه‌هود له وه‌رگێڕاندا هه‌مایشی محه‌ممه‌د قازی زانکۆی کوردستان سنه 1377. 6- مراودات فه‌رهه‌نگی و شوێنه‌واره‌کانی له‌سه‌ر فه‌رهه‌نگی گشتی خه‌ڵکدا هه‌مایش ئاڵوگۆڕی فه‌رهه‌نگی زانکۆی کوردستان سنه 1378. 7- شێعری ته‌ربیه‌تی سۆفی یه له ئه‌ده‌بی فارسی دا گوفاری ئه‌ده‌بی (گلچراخ )ژماره 21 تاران 1378.\n8- زمان ناسینی ئێرانی له یه‌که‌مین کۆبوونه‌وه لێکۆڵینه‌وه‌یی زمانی فارسی دا زانکۆی ته‌ربیه‌تی موده‌رس تاران 1380 9- پێگه‌ی شێعری عیرفانی مه‌وله‌وی کونگره‌ی مه‌وله‌وی ... سلێمانی 1380\n10- سه‌بک ناسینی شێعری "قانع" ... کونگره‌ی قانع ناسی مه‌ریوان 1380\n11- لێکۆڵینه‌وه‌ی زمان ناسی له ته‌بینی هووی یه‌تی زمانی کوردی یه‌که‌مین کونگره‌ی نێونه‌ته‌وه‌یی بونیادی ئێران ناسی ، تاران 1381.\n12- ده‌وری میراسی فه‌رهه‌نگی گه‌لانی ئێران له په‌ره‌پێدانی ته‌مه‌دون ئێرانی ... زانکۆی رازی کرماشان 1381.\n13- چۆنیه‌تی فێرکردن وته‌دریسی زمانی کوردی ... یه‌که‌مین کونگره‌ی ئه‌نسیتۆی کورد ، تاران 1381. 14- زه‌مایروپێگه‌ی شێوه‌ی زه‌میره‌کانی پێوه‌ندو زاسینه‌کان له زمانی کوردی دا تاران 1382. 15- پێگه‌ی زمانی کوردی له زنجیره زمانه‌کانی ئێرانی دا ... کونگره‌ی نێونه‌ته‌وه‌یی زمان وئه‌ده‌بیاتی کوردی دیاربه‌کر ، تورکیه ، 1383. 16- نالی و شێوازی هونه‌ری له شێعری خۆیدا ... کونگره‌ی نالی سلێمانی 1385 . بێجگه له مانه ده‌یان وتارو نووسراوه‌ی دیکه‌ی نووسیوه‌و له‌کۆڕوکۆبوونه‌وه‌کاندا وته‌بێژی کردوه که هه‌ر هه‌موویان به‌ڵگه‌ی ئه‌وه‌ن که دوکتور روخزادی ئه‌ویندارێکی راسته‌قینه‌ی فه‌رهه‌نگ وهونه‌رو ئه‌ده‌بیاتی گه‌له‌که‌ی بوو هه‌ربۆیه به‌رده‌وام هه‌وڵی ئه‌وه‌ی بوو لێکۆڵینه‌وه‌و توێژینه‌وه‌ی زانستیانه‌ی ببێت له‌سه‌ر هه‌موو ئه‌وبابه‌تانه‌ی ره‌سه‌نایه‌وتی گه‌له‌که‌مان ئه‌سه‌لمێنن و هه‌روه‌ها زانست وزانیاری پێ گه‌شاوه‌تر ده‌بێت . به‌داخه‌وه ئه‌م دڵه خه‌مخۆره‌ی سه‌قزوکوردستان له رێکه‌وتی 27/2/86 هه‌تاوی به‌ته‌مه‌نێکی پڕخێروبه‌ره‌که‌تی 62 ساڵه‌ییه‌وه کۆچی دوایی کرد.


ڤیان خۆشەویستەکەی جێی دێڵێت و شوو بە پیاوێکی خاوەن شەش منداڵ دەکات\nکچێک لە سلێمانی، دوای ئەوەی ماوەی نۆ ساڵ پێوەندی لەگەڵ کوڕێکدا دەبێت، بەهۆیی ڕەتکردنەوەی کچەکە لەلایەن ماڵی کوڕەکەوە، خۆشەویستەکەی بەجێ دەهێڵێت. ئەو کچە کە هەموو خێزانەکەی ئاگاداری ئەو پێوەندیەن، ئێسته هەڕەشەی لەسەرە بەوەی یان دەبێت ئەو کوڕە بچێته داوای و هاوسەرگیری لەگەڵ بکات، یان بۆ کڕینەوەی ئابڕوویان، هاوسەرگیری لەگەڵ پیاوێکی خزمیان بکات کە خاوەنی شەش منداڵە و ژنەکەی کۆچی دوایی کردووە.\nڤیان، خاوەنی سێ خوشک و سێ برایە، دەڵێت لەسەرەتا هەموو بڕوایەکم بەخۆشەویستەکەم هەبوو، هەمووکات ئەو دڵنیایەیی دەدامێ کە هەرکات بمەوێت بێتە داخوازیم، بەڵام ئەوە ڕووی نەدا و لە کەمتەرخەمی خۆیی و نارازیی بوونی ماڵی باوکی ژیانی منیان فەوتاند بێ ئەوەی هیچ حسابێک بۆ من و دوا ڕۆژی من بکرێت.\nبه‌هۆی نه‌هامه‌تییه‌كانییه‌وه، دەیەوێت ژیانی لە کتێبێکدا بنووسێتەوە. ئەو دەڵێت، دەزانم زۆر کەس هەن زیاتر لە منیان بەسەر هاتووە و توندوتیژی جیاوازیان بەرانبەر کراوە، بەڵام ئەوەی کە لە ماوەی نۆ ساڵدا بەرانبەر بە کچێتی و هەست و کەسایەتیی من کراوە، زۆر گەرەترە لەوەی ژنێک پێاوەکەی لێی دەدات یان باوکی ڕیاگای نادات بە ئازادی بڕوات و بێت و بپۆشێت، ڤیان بۆ "وشە" باسی بەشێک لە ئازارەکانی دەرونی دەکات و دەڵیت هەندێک برین هەن لەناخی مرۆڤدان نابینینرێن بەڵکو هەست پێدەکرێن، ئەو برینانەی منیش کە ساڕێژ نابن تەنیا خۆم هەست بە ئازارەکانیان دەکەم.\nڤیان سه‌ره‌تای پێوه‌ندییه‌كه‌ی ده‌گێڕێته‌وه: لە زانکۆ کوڕیکم ناسی لە هەمان گرووپدا بووین لە بەشی دەروونناسی، ناوی "ڕامان" بوو، لە سەرەتای زانکۆوە زۆر یەکمان بەدڵ بوو، یەکەم هاوڕیم ئەوه بوو لە زانکۆ، دوای چەند مانگێک پێوەندیەکەمان لە هاوڕێیەتی بوو بە خۆشەویستی، خۆشەویستییەکی جوان لە نێوانمان هەبوو. سەرەتای ژیانی گەنجیمان بە خۆشی تێ پەڕاند. ئەو کەسێکی زۆر گۆشەگیر بوو هەمیشە وا خۆیی نیشان دەدا زۆر لەهەمووان جیاوازە و هەموو شتێکی پێچەوانەی هەموو قوتابیەکان بوو، بەڵام من هەموو جیاوازیەکانیشم خۆشویشت و بروام وابوو دەیگۆڕم.\nزیاتر دەڵێت، بەهۆیی ئەو لە زانکۆ نەمدەتوانی هاوڕییەتی کەس بکەم، من زۆر کۆمەڵایەتی بووم، بەڵام کەسایەتی ئەو کەسایەتی منی کوشتبوو، هەموو زانکۆ بە پەیوەندی من و ئەویان دەزانی کار گەشتە ئەوی خەبەر درا بەباوکم و مامەکانم.\nچەند کەسێک لەناو زانکۆ کە ناکۆکیان لەگەڵ ڕامان هەیە، هەربۆیە هەوڵی ئاشکرا کردنی پەیوەندیەکەیان دەدەن، هەواڵ بۆ باوک و براو مامەکانی ڤیان دەنێرن کە پەیوەندی لەگەڵ ئەو کوڕەدا هەیەو زانکۆ هەموو بەو بابەتە دەزانێت.\nڤیان باس لەوە دەکات کە لە چارەسەرکردنی ئەو بابەتەدا بە تەنیا بووە و هەرخۆیی بەهەموو شێوەیەک هەوڵی داوە کە بڕوایان پێبهێنێت تەنیا هاوڕین، ئاماژه بەوە دەکات کە ڕامان هیچ خۆیی تێکەڵی ئەو کارە نەکردووە وەک بڵێی ئەو هۆکار نەبوبێت، دوای چارەسەرکردنی کێشەکەش پێی گوتووە با لەناو زانکۆ بەیەکەوە نەبین بۆ ئەوەی توشی گرفتی زیاتر نەبین.\nچەندان کێشەی جۆراو جۆر بەژیانی ڤیان بەهۆی ڕامیارەوە تێدەپەڕێت و لەهەموو شیاندا خۆیی چارەسەریان دەکات، هەموو کاتێک دوای چارەسەرکردنی کێشەکان منی بە هۆکاری دروستبوونی کێشەکان دەدانا ئەوە، ڤیان دەڵیت هەموو کچێک لە پاداشتی چارەسەرکردنی کێشەدا سوپاس دەکرێت، من تاوانبار دەکراموو چەندین ڕۆژیش سەرزەنشت دەکرام.\nڤیان نایشارێتەوە کە هەموو کەمتەرخەمی و هەڵوێستە نەشیاو نابەرپرسەکانی رامانی جوانی دیووە بەڵام لەبەر ئەوەی ماوەیەکی دوورو درێژ پەیوەندی لەگەڵیدا هەبووە و خەڵکی زۆر زانیویەتی بۆیە ویستوویەتی بە هاوسەرگیری ئەو بابەتە کۆتایی بێت.\nدوای پێنج ساڵ لە تەواوکردنی زانکۆ و رەتکردنەوەی چەندین داواکاری لەلایەن ڤیانەوە ماڵەوەیان گومانی خراپی پێدەبەن، ڤیان دەڵێت باوکم و براکانم چەندین جار زۆر بەتونی قسەیان لگەڵدا کردم ولێیاندام بۆئەوەی هۆکاری ئەوە بزانن بۆ نامەوێ هاوسەرگیری بکەم، بۆیە ناچار بووم ڕاستی بڵێم کە پەیوەندیم لەگەڵ کوڕیکدا هیەو چاوەڕانی باشبوونی بارودۆخ دەیکن بۆ ئەوەی هاوسەرگیری لەگەڵدا بکەم.\nئەو بابەتە تا نزیک چەند مانگێک وەکو ئاگر لەماڵی ڤیان دەبێت، هەر لەو کاتەشدا ڕامان بە ڤیان دەڵێت ماڵەوەیان ڕازی نین بەوەی کە هاوسەرگیری لەگەڵ ڤیان بکات، بۆیە وازی لێدەهێنێت و پێی دەڵێت کوردستانیش جێ دەهێڵم، ڤیان دەلێت بەجۆرێکی وا نامردانە جێی هێشتم و لەبەرچاوی ماڵەوە و خزموو هاوڕیکانمەوە منی زۆر خراپ شکاند، من ئێشتا تەنیا لەبەردەم ئەوەدام کە داواکاری ماڵەوە قبوڵ بکەموو هاوسەرگیری لەگەڵ ئەو پیاوەدا بکەم کە دوو تەمەنی منی هەیەو ببم بە دایەنی شەش منداڵێ.\nڤیان لەکۆتایدا گوتی، من قوربانی دەستی کوڕێکی بێ هەستم، کوڕێک تەمەنی گەنجی و خۆشەویستی و کەرامەت و کەسایەتیم دایە دەستی بەڵام بەئاسانی خستییە ژێر پێیەکانی و بیباکانە جیی هێشتم، من بەهەموو کچان دەڵیم کاتێک کەسێک قەدری کەسایەتی و بوونی بەرزی کچێنیەتیتان ناگرێت بێ ئەوەی بیر بکەنەوە جێی بهێڵن و ئاوڕیشی بۆ مەدەنەوە.\nتێبینی/ ڤیان، ناوێكی خوازراوه، خۆی ویستی به‌م ناوه زانیارییه‌كانی بڵاو بكه‌ینه‌وه.\nوشە/ ئیڤان عەبدوڕەحمان\nئه‌م بابه‌ته 4270 جار خوێنراوه‌ته‌وه


ئەفسانەی پردی ئۆڤەرتۆن‌و خۆكوشتنی سەگەكان\n31/07/2019 364 جار خوێندراوه‌ته‌وه\nخانووی ئۆڤەرتۆن، كە مێژووەكەی بۆ سەدەی ١٩ دەگەڕێتەوە، باس لەوە دەكرێت لەجەنگی جیهانی دووەمدا وەك نەخۆشخانەیەك بەكارهاتووە بۆ چارەسەری سەربازەكان.\nئەم چیرۆكە ترسناكە دەگەڕێتەوە بۆ پردێكی نزیك ئەو خانووە، كە بە پردی " ئۆڤەرتۆن" ناسراوەو لە ساڵەكانی ١٩٥٠ كاندا، ناویان دەبرد بە "پردی مردن"، چونكە سەگەكان خۆیان لەپردەكەوە هەڵدەدایە خوارەوەو خۆیان دەكوشت بەبێ هیچ هۆكارێك.\nتائێستا ٥٠ سەگ دوای خۆ هەڵدانیان گیانیان لەدەست داوە لەماوەی ٥٠ ساڵی ڕابردووداو لەو ماویەدا نزیكەی ٦٠٠ سەگی دیكە خۆیان هەڵداوەو ڕزگاریان بووە، زۆرێكیان لە كاتی ڕزگاربوونیان و گەڕانەوەیان بۆ ئەو شوێنەوە جاریكی دیكە هەوڵیان داوە خۆیان هەڵدەنەوە.\nهەندێك ڕووداوی نامۆی دووبارە بووەوە لەوێدا ڕوویداوە،هەموو سەگەكان لەو لەوانە بوون، كە بۆ ڕاوكردن بەكارهاتوون و توانای بۆنكردنێكی زۆر باشیان هەبووە، كە هەموویان لەیەك شوێندا بازیان هەڵداوەتە خوارەوە، كە تەنیش لای ڕاستی پردەكەدا بووە و هەمیشە لە ڕۆژێكی ئاسمانی پاك و خۆراویدا بووە.\nهەندێك ئەفسانە لەسەر ئەو شوێنە هەیە دەڵێن پردەكە لەلایەن ڕۆحی ئافرەتێكەوە داگیر كراوە كە بە " خانمی ئۆڤەرتۆن" ناسراوە و بە چواردەوری پردەكەدا دەسورێتەوە دوای گیان لەدەستدانی هاوسەرەكەی لە ساڵی ١٩٠٨ وە.\nڕۆمان نووس پاول ئۆون باوەڕی وایە، كە ئەو ئەفسانەیە ڕاستە و بوونی هەیە، وتیشی: دەمویست ئەم چیرۆكە بكەم بە ڕۆمان ، جارێك چوومە لای پردەكە ، ڕۆژێكی هاوین بوو هەستم كرد دوو جار پەنجەی شتێكی نامۆ بەر شانم دەكەوێت، ئەویش هەستێكە كە بۆت دێت كاتێك هەست دەكەێت كەسێك دەیەوێت پاڵ پێوە بنێتە خوارەوە لە شەمەندەنەفەرێك یاخسد شوێنێكی بەرز.\nدەكڕێت هۆكارەكەی ئەوە بێت سەگەكان بینایەكی باشیان نییە و شتەكان بە ڕەش و سپی دەبینن و تەڵخ لێل دەردەكەوێت لەبەرچاویان. بەڵام ئەمە وەڵامی ئەوەنایاتە بۆ هەموو سەگەكان بەبێ هیچ هۆكارێك لە هەمان شوێن خۆیان فڕێداوە.


لیوا حەسەن نوری، بەڕێوەبەری ئاسایشی سلێمانی سەبارەت بە هێرشكردنە سەر پزیشكێك لەلایەن هێزە ئەمنییەكانەوە لە شاری سلێمانی رایگەیاند: هەمو ئەو كەسانەی بێڕێزیان بەرامبەر بە پزیشكەكە كردبو دەستگیركران و روبەڕوی یاساو دادگا دەكرێنەوە.\nئاوێنە: لیوا حەسەن نوری، ئێوارەی ئەمڕۆ دوشەممە، بە میدیای رەسمی یەكێتی راگەیاند"ھەمو ئەوانەی بێڕێزیان بەرامبەر پزیشکەکەی سلێمانی کردبو دەستگیرکران و روبەڕوی یاساو دادگا دەکرێنەوەو بەناوی ھێزە ئەمنیەکانی سلێمانیش داوای لێبوردن لە پزیشکان و کارمەندانی تەندروستی دەکەین."\nوتیشی"ئەو روداوە نەخوازراوەی لەیەکێک لە خاڵەکانی پشکنین و چاودێریکردنی قەدەغەی ھاتوچۆ رویدا رەفتارێکی ناشایستەی تاکەکەسی بوە پێویستیشە لەسەر ھەمولایەک رێز لە ماندوبون و شەونخونی پزیشکان و کارمەندانی تەندروستی بگرن کە لەسەنگەری پێشەوەی بەرەنگاربونەوەی کۆرۆنان."\nبەڕێوەبەری ئاسایشی سلێمانی داواشی لە وەزارەتی ناوخۆ كرد رێ بەھاتوچۆی تەواوی پزیشکان و کارمەندانی تەندروستی بدرێت کە وەک سەربازی ون لە خەمی پاراستنی سەلامەتی ھەمولایەکدان.\nلیوا حەسەن نوری رونشیکردەوە "بەچاوی رێزەوە لە رۆڵی ئازیزانمان لە کەرتی تەندروستی دەڕوانین و لەچەند رۆژی رابردوش ھێزە ئەمنییەکانی سلێمانی گوڵبارانی پزیشک و کارمەندانی تەندروستیان کرد و ئەم وێنە جوانە ھیچ کەسێکی نابەرپرس ناتوانێت بیشێوێنێت و تەئکیدیش دەکەینەوە لەیەکخستنی زیاتری ھەمو تواناکان بۆ جێجەجێکردنی رێنمایی و رێکارە تەندروستی و کارگێڕییەکان بۆ پاراستنی سەلامەتی ھەمولایەک."


ڕاگەیاندنی پڕۆژەی (کوردسینەما ئێکسکڵوسڤ) بۆ فیلم سازان\n1597 جار بینراوە\nڕاگەیاندنی پڕۆژەیەکی نوێ و تایبەتی کوردسینەما ....\nپڕۆژەی ( KurdCinema Exclusive ) نوێترین پڕۆژەی کوردسینەمایە بۆ خزمەت کردنی فیلمسازان و بەرهەمهێنەران و سینەمای کوردی.\nکوردسینەما ئێکسکڵوسڤ چیە ؟\nئەم پڕۆژەیە بریتیە لە بڵاوکردنەوەی (وێنە و ڤیدیۆ و پۆستەر و ترایلەر و سێتی)ی فیلم، کورتە فیلم، زنجیرە یان هەر کارێکی سینەمای بە شێوەیەکی تایبەت و یەکەم پێگە لە کوردسینەماوە بڵاودەبێتەوە و فیلمسازان دەبنە خاوەنی ڕیکڵام و بڵاوکردنەوەی فیلمەکەیان بێ بەرامبەر و تەنها بە چەند مەرجێک کارەکەیان لەگەڵ دەکرێت.\nدوو جۆر ئۆفەرمان دەبێت، کە یەکێکیان ئاسایە و ئۆفەرەکەی دیکەیان VIP یە ...\nوێنە و ڤیدیۆ و پۆستەر و ترایلەر و سێت و هەر ڕاگەیاندراوێکی بەرهەمەکەت بۆ بڵاودەکرێتەوە بە ڵۆگۆی کوردسینەما ئێکسکڵوسڤەوە لە پەیجی ئینستاگرام و فەیسبووک و وێبسایتی کوردسینەما و گروپی فەرمی کوردسینەما.\nتەنها مەرجەکەشی ئەوەیە کە ئەو وێنەو ڤیدیۆیانەی بە کوردسینەما دەدرێت، هەر پێگەیەک ویستی هەمان وێنەو ڤیدیۆ بڵاوبکاتەوە دەبێت بە ڵۆگۆی کوردسینەما ئێکسکڵوسڤ بێت و هەمان وێنەو ڤیدیۆ بێت، ئەگەر بەوەش ڕازی نەبوون ویستیان بێ ڵۆگۆی کوردسینەما بێت، ئەوکاتە دەبێت سێ کاتژمێر دوای کوردسینەما پۆستی بکەن.\nئەم ئۆفەرەیان کوردسینەما دەبێتە سپۆنسەری بەرهەمەکە، وێنە و ڤیدیۆ و پۆستەر و ترایلەر و سێت و هەر ڕاگەیاندراوێکی بەرهەمەکەت بۆ بڵاودەکرێتەوە بە ڵۆگۆی کوردسینەما ئێکسکڵوسڤەوە لە پەیجی ئینستاگرام و فەیسبووک و وێبسایتی کوردسینەما و کەناڵی یووتیوب و تێلەگرام و سناپچات و گروپی فەرمی کوردسینەما، وە کاتێک کە فیلمەکە لە سینەماکان پەخش کرا یان زنجیرەکە لە کەناڵێک پەخشکرا، فیلمساز دەبێتە خاوەنی ڕیکڵامی تایبەت لە لایەن کوردسینەماوە و پۆستەکەی بۆ سپۆنسەر دەکرێت، وە هەموو هەواڵێک و ڕووداوێک دەربارەی بەرهەمەکە پۆست دەکرێت، مەرجی ئەمەش تەنها دوو مەرجە، یەکەمیان کە (فیلم یان زنجیرە)کە ڵۆگۆی کوردسینەما بە پۆستەر و ترایلەر و ئەو جێگایەنەوە بێت کە سپۆنسەرەکانی تێدا دەبن و هەر پێگەیەک ویستی هەمان وێنەو ڤیدیۆ بڵاوبکاتەوە دەبێت بە ڵۆگۆی کوردسینەما ئێکسکڵوسڤ بێت و هەمان وێنەو ڤیدیۆ بێت، ئەگەر بەوەش ڕازی نەبوون ویستیان بێ ڵۆگۆی کوردسینەما بێت، ئەوکاتە دەبێت سێ کاتژمێر دوای کوردسینەما پۆستی بکەن.\nبۆ بەدەستهێنانی ئەم ئۆفەرانە پەیوەندیمان پێوە بکەن لە ڕێگەی پەیجەوە یان ئیمەیڵ.


٢٥ی گەلاوێژ، ڕۆژی باوەڕ بە هێزی بە کۆمەڵ | Roji Kurd ڕۆژی کورد\nHome وتار و بابه‌ت سیاسی ٢٥ی گەلاوێژ، ڕۆژی باوەڕ بە هێزی بە کۆمەڵ\n٢٥ی گەلاوێژ، ڕۆژی باوەڕ بە هێزی بە کۆمەڵ\nبیست و پێنجی گەلاوێژی هەموو ساڵ وەبیرهێنەرەوەی ڕۆژێکە کە خەباتی کورد لە قۆناغی سەرۆک خێل، ڕێبەرانی کاریزمای تاقانە و بە کردەوە تەنیا بەرەو قۆناغی ڕێبەری بە کۆمەڵ و بریاری بەکۆمەڵ تێپەر بوو. قۆناغێک کە هاوکات لە شوێنە جۆراوجۆرەکانی جیهان پێڤاژۆی هزری بەکۆمەڵ و ڕێبەری بە کۆمەڵ جێی دەگرت و بەرهەمی خەباتی بە کۆمەڵ سەرکەوتن و سەربەخۆیی وڵاتان بوو.\nدەتوانین بێژین ڕۆژی بیست و پێنجی گەلاوێژ ڕۆژی بڕوا بەخۆبوونی نەتەوایەتی و بەکۆمەڵ کردنی خەباتی ڕزگاری خوازانەیە. هەموومان لە ژیانی خۆماندا هەوڵ دەدەین وێرای تێگەیشتن لە ژینگەی دەوروبەری خۆمان ژیانی چاکترمان هەبێت. کۆمەڵگایەک کە بن دەست بێت مرۆڤەکانی ناتوانن بەختەوەری ڕاستەقینە بچێزن و ئاواتەکانی خۆیان وەدی بێنن. هەرچەند لەوانەیە تاک و تووک کەسانێک هەبن لە هەندێک بواری سنوورداری ژیاندا سەرکەوتووش بن. بۆ ئەوەی مرۆڤ بتوانێت بەو ئاستە خۆشبەختیە بگات، پێویستە کۆمەڵگا بەو ئاستەی ژیان بگات کە بتوانێت ژینگەی گەشەکردن بە ئەندامانی خۆی پێشكەش بکات. شەش مانگ دوای دامەزراندنی حیزبی دێموکرات کۆماری کوردستان لە سەر دەستی پێشەوای کورد قازی محەمەد دامەزرا. کۆمارێک کە لە ماوەی ژیانی کورتیدا بوو بە هۆی ئەوە کورد بڕوا بەوخۆ پەیدا بکات و بۆ دوارۆژێکی هیوابەخش هەوڵ بدات.\nدامەزراندنی حیزبی دێموکرات بۆ گەلی کورد کۆکردنەوەی هەموو ئەزموونەکانی ڕابردوو لە قالبێکی نوێ و بەکارهێنانی هێز و توانای بە کۆمەڵە. چونکە دامەزرێنەرانی حیزبی دیموکرات بەو بڕوایە بوون کە هێزی پێکەوە بوونمان زیاترە لە کۆی هێزە تاک تاکی کۆمەلگا بەجیا. ئەمە بنەمای گۆرانێکی نوێ لە کۆمەڵگایەکدا پێک دێنێت کە بەسەدان ساڵ لە چوارچیوەی خێل، عەشیرە و ناوچەگەراییدا ژیاوە و هزری کوردستانی لە چوارچێوەی ناوچەی خۆیەوە بینیوە. نموونەی هەرە بەرزی ئەو بیرۆکەیە دامەزراندنی کۆماری کوردستان شەش مانگ دوای دامەزراندنی حیزبی دێموکراتی کوردستان و هاوژینی پێکهاتەکانی کوردستان لە ناوچەی ژێر دەسەڵاتی کۆمار بوو.\nبە ئاورێک لە ڕابردووی پڕلەشانازی حیزبی دیموکرات جێی خۆیەتی ئەسڵی ڕەخنە لە خۆگرتن لە بیر نەکەین: ئێمە زیاترمان پی دەکرا، دەمانتوانی کۆمەڵگای سیاسی کوردستان و خەباتی نەتەوایەتی کوردستان بە ئاستێکی بەرزتر لە ئەمرۆ بگەیەنین گەر لە ڕابردوودا زیاتر سەرنج بدرایە بە پەروەردەی ڕێکخراوەیی و کۆمەڵایەتی لە هەموو ئاستەکانەوە. گەر ڕێبەری سیاسی لە سەر گەشەی خۆجێیی سەرمایەگوزاری زۆرتر بکردایە و ڕۆحی نەتەوایەتی و گەشەی ناوخۆیی لە بوارەکانی یەکسانی کۆمەڵایەتی، ژینگەپارێزی، بەرهەمهێنانی خۆجێی بکردایە بەشێک لە سیاسەت و پەروەردەی کۆمەڵایەتی خۆی. گەیشتن بە ئامانجی گەورە لە ڕێگای هەنگاوە بچووک و بەرنامە بۆ دارێژراوەکانەوە مسۆگەر دەبێت.\nدەسپێکی “ڕاسان” و قۆناغی نوێی خەبات پێمان دەڵێت دەبێ وێرای ئەوەی کە لە ڕێگا دەرۆین دەبێ جادەکانی ئاوەدانکردنەوەی کۆمەڵگایەکی چالاک، بەهێز و ڕێکخراو ئاوەدان بکەینەوە. کۆماری ئیسلامی ئێران لە ماوەی دەسەڵاتی داگیرکەرانەی خۆی هەموو تانوپۆیەکانی کۆمەڵایەتی و پێکەوە ژیانی کوردستانیانی پچراندووە و بە بڵاو کردنەوەی کەشی ناهومێدی ژێنۆسایدی سایکۆلۆژی، کۆمەڵایەتی، ئابووری، ژینگەیی و مرۆڤی دژی نەتەوەکەمانی جێبەجێ کردووە. ئێمە لە قۆناغێکدا دەژین کە گرینگ نیە خەڵکان و ڕێکخراوەکانی دیکە لە پێوەندی لە گەڵ ئێمە دەلێن چی، بەڵکوو ئەوەی گرینگ ئەوە ئێمە ڕێگایەک هەڵبژێرین کە خزمەت دەکات بە گەشەکردنی نەتەوایەتی و خەباتی ڕزگاری دەرانەمان و خزمەت دەکات بە بەرەوپێش چوونی نەتەوەی کورد لە ڕۆژهەڵاتی کوردستان. ئەمرۆ کاتی ئەوە هاتووە سەرمایەگوزاری لە سەر ڕێبەرانی داهاتووی ناو کۆمەڵگا بکرێت و کۆمەڵگا بەرەو خۆسازماندەری خۆ بەرێوەبەری و خۆپەروەردەیی هان بدرێت. سەردەمی ئەوە هاتووە هەموو بوارەکانی ژیان ببێتە خاوەنی قارەمانی تایبەت بەخۆی و قارەمانێتی و کاریزما تەنیا لە یەک یان چەند تاکێکدا نەبیندرێت. بەوە هێزی بروابەخۆبوونی کۆمەڵ بەرینتر دەبێت و خەبات و بەرەوپێش چوون دەبێتە ئامانج و ئەرکێکی هاوبەش. ئەزموونێک کە شەهیدانی ڕاسان لە ساڵی پارەوە بە ئێمە سەلماند ڕاست بریتی بوو لەوە: ئێمە دەبێ ئاسۆی خۆمان بەرفراوانتر بکەین، بوێرانە بڕوامان بەخۆمان هەبێت بۆ گەیشتن بە ئامانجەکانمان.\nئەزموونی بیست و پێنجی گەلاوێژی ساڵی ١٣٢٤ و دامەزراندنی کۆماری کوردستان و هەروەها ئەزموونی ئەمرۆی باشوور و ڕۆژئاوای کوردستان بۆمان دەسەلمێنن کە خەباتی نەتەوایەتی پێویستی بە ئاوەدانکردنی کۆریدۆر و ڕایەلکەی پێوەندی بەرفراوانی ناوخۆیی و دەرەوەیی هەیە. قۆناغی ئەمرۆی خەبات دەبێ بتوانێت هەلومەرجەکانی ناوخۆییش بقۆزێتەوە و بزاڤی نەتەوایەتی بکاتە پرسێکی سەرەکی لە ئاست سەرانسەری ئێراندا و پرسی کورد لە چوارچێوەی ڕۆژهەڵاتی کوردستان بەرەو هەموو بەشەکانی ئیران گەشە بدات. ئەوەش پێویستی بە ڕەچاوکردنی سیاسەتێکی نوێ و بەرفراوانترکردنی بیرۆکەی ڕاسان دەکات. لە جیهانی تۆرەکانی پێوەندیدا پێویستی ستراتێژیکی گەشەکردنی بڕوابەخۆ بوونی کۆمەڵایەتی و گەشەکردنی ناسنامەی هاوبەش لە ئاستی تاکەکانی کۆمەلگادا لە هەموو سەردەمی پێشوو زیاتر خۆی دەنوێنێت. ئەمە بە واتای شیکردنەوەیەکی ئەمرۆیی و یەکگرتووخوازانەی فرەرەهند لە کۆمەڵگادا.\nگەشەکردنی پەروەردەی بەخۆباوەری لە سەر بنەمای تاکەکەس، گرووپ و کۆمەڵگادا دەبێتە هۆی ئەوەی کە بتوانین جوانتر و خێراتر پێوەندی و ویستەکانی خۆمان لە گەڵ دەوروبەری خۆمان باس بکەین و هاندەر و یارمەتیدەری ئەوان بین بۆ ئامانجە هاوبەش و مرۆڤایەتیەکانمان. ئەمرۆ حیزبی دیموکرات لە هەموو کاتێک زیاتر پێویستی بەوە هەیە کە پرەنسیبەکانی بنەمایی خۆی گەشە پیبدات و بەکۆمەڵیان بکات و هاوکات کەشی کراوەیی و قبووڵکردنی جیاوازیەکان لە ناوخۆدا گەشە پێبدات. بەوە وزەی پۆزەتیڤ و هیوابەخش لە ناوکۆمەڵگادا گەشە دەکات و بیست و پێنجی گەلاوێژ دەبێتە ڕەمزی خۆباوەری و پێناسەی وزە هاوبەشەکان. حیزبی دێموکرات بە هۆی بەرپرسایەتیەک کە لە ئەستۆیدایە زۆرجار بەرەورووی ڕەخنە و هێرشی توندی لایەنگرانی پرسی نەتەوایەتی دەکەوێت. ئەمەش ئاستی بەرپرسایەتی حیزبی دێموکرات نیشان دەدات. ئێمە دەبێ بنەماکانی دیالۆگێکی کراوە، ئاوەدانکەرەوە (constructive) بۆ گەشەی هاوبەش پێک بێنین. هەمووی ئەوانە لە پێناو گەشەکردنی ڕۆحی بیست و پێنجی گەلاوێژ ڕاسانەوەی کۆمەڵگایە لە هەموو ئاستەکانی خۆیدا. حیزبی دێموکراتی سەردەمی ڕاسان دەبێ حیزبێکی کراوەتر، بەتۆلێرانستر، هەمەگرتر و خاوەنی قووڵایی ستراتێژیکی پان و بەرینتر بێت و هەموو تواناکانی کۆمەڵگا لەخۆیدا کۆ بکاتەوە بۆ ڕێبەری بزووتنەوەی ڕزگاری خوازانەی ڕۆژهەڵاتی کوردستان.\nبەخێرن بۆ کاناڵی تێلێگرامیم:\nPrevious articleیانەی کەژپێویی مەریوان بە جلی کوردییەوە لە دەماوەند سەرکەوتن\nNext articleناوەندی مافی مرۆڤی زاگرۆس، پشتیوانیی خۆی لە گشتپرسی بۆ سەربەخۆیی هەرێمی کوردستانی باشوور ڕاگەیاند


كه‌ركوك، 2019، هێزه‌كانی لیوای 61 له شه‌قامی پارێزگا فۆتۆ: راگه‌یاندنی هێزه‌كانی فیرقه‌ی تایبه‌ت\nكه‌ركوك ناو - كه‌ركوك\nهێزە ئەمنییەکانی کەرکوک، له ناوه‌ندی شاردا زیاتر له 500 كه‌سیان ده‌ستگیركردووه، كه زۆرینه به تۆمه‌تی تیرۆر بووه، ئه‌وه‌ش ته‌نیا له ماوه‌ی یه‌ك ساڵی رابردودا.\nبه‌پێی ئاماره‌كانی لیوای 61ی تایبه‌ت، له‌و ساڵه‌دا، له گه‌ڕه‌ك و ناوچه جیاوازه‌كانی ناوشار، چه‌ندین هه‌ڵمه‌تی گه‌ڕان و پشكنین ئه‌نجامدراوه و به‌هۆیه‌وه، جگه له ده‌ستگیركردنی سه‌دان كه‌س، ده‌ست به‌سه‌ر چه‌ندین پارچه ته‌قه‌مه‌نی، مادده‌ی هۆشبه‌ر و كه‌لوپه‌لی دزراودا گیراوه.\nسەرچاوەیەكی تایبەت لە راگەیاندنی لیوای 61ی تایبەت به (كه‌ركوك ناو)ی وت "له ساڵێكی ده‌ستبه‌كاربونماندا له كه‌ركوك، توانیومانه 333 كه‌س به تۆمه‌تی تیرۆر ده‌ستگیربكه‌ین، كە دەستیان سور بووه بە خوێنی هاوڵاتیانی بێتاوان و بەشێك لەوانەش ئەمیری داعش بون".\nبه‌پێی راگه‌یه‌نراوه‌كانی ئه‌و هێزه له تۆڕه كۆمه‌ڵایه‌تییه‌كاندا، رۆژانه تۆمه‌تباری تیرۆر و چه‌كداری داعش له ناوشاری كه‌ركوك ده‌ستگیرده‌كرێن، وێنه‌كانیشیان به ده‌موچاو داپۆشراوی بڵاوده‌كرێته‌وه، كه به‌شێكیان به ئه‌میر و سه‌ركرده‌ی ئه‌و رێكخراوه ناوده‌برێن.\nكه‌ركوك، 2019، بازگه‌ی ئه‌منی هێزه‌كانی لیوای 61ی تایبه‌ت له شه‌واندا فۆتۆ: راگه‌یاندنی ئه‌و هێزه\nئه‌وه‌ش له كاتێكدایه زیاتر له دوو ساڵه ناوچه‌كانی ده‌وروبه‌ری كه‌ركوك له ژێر ده‌ستی داعش كۆنتڕۆڵكراوه‌ته‌وه، به‌ڵام ناوبه‌ناو روداوی ئه‌منی له‌و سنورانه‌دا به‌رده‌وامی هه‌یه.\n"هه‌ر له‌و ساڵه‌دا، 36 كه‌س به تۆمه‌تی بازرگانی و به‌كارهێنانی ماددەی هۆشبه‌ر، 175 كه‌سیش به‌هۆی سه‌رپێچی به جۆری دزینی نه‌وت، قاچاخی خۆراك و ئۆتۆمبێل ده‌ستگیركراون" به‌وته‌ی سه‌رچاوه‌كه.\nهێزه‌كانی لیوای 61ی تایبه‌ت، سه‌ر به سه‌رۆكایه‌تی ئه‌نجومه‌نی وه‌زیرانه و له سه‌ره‌تای 2019دا ره‌وانه‌ی كه‌ركوك كران له جێی دژه‌تیرۆری عیراق، ئه‌وه‌ش به بڕیاری عادل عه‌بدولمه‌هدی، سه‌رۆكوه‌زیران و فه‌رمانده‌ی گشتی هێزه چه‌كداره‌كان.\nسه‌رچاوه‌كه‌ی (كه‌ركوك ناو) له‌و هێزه ده‌ڵێت له ناوشاری كه‌ركوك، ده‌ستیانگرتووه به‌سه‌ر حه‌وت ئۆتۆمبێلی دزراو، له‌گه‌ڵ 56 بۆمب و دوو پشتێنی بۆمبڕێژكراو، دوو ده‌مانچه و ژماره‌یه‌ك پێداویستی سەربازی جۆراوجۆر.\nكه‌ركوك، 2019، هه‌ڵمه‌تی گه‌ڕانی ماڵ به‌ماڵی هێزه ئه‌منییه‌كان له‌ناوشار فۆتۆ: راگه‌یاندنی لیوای 61ی تایبه‌ت\nله دوایین دوو روداودا، هێزه ئه‌منییه‌كانی كه‌ركوك چوار كه‌سیان ده‌ستگیردووه كه پێشتر به‌رپرسیارێتییان له نێو داعشدا هه‌بووه، ئه‌وه‌ش به‌پێی دوو راگه‌یه‌ندراو كه رۆژانی 19 و 20ی كانونی دوه‌می ئه‌مساڵ بڵاوكراوه‌ته‌وه.\nله مانگه‌كانی كۆتایی ساڵی رابردوشدا، هێزه‌كانی لیوای 61ی تایبه‌ت و سوپا، هه‌ڵمه‌تێكی درێژخایه‌نی گه‌ڕان و پشكنینی ماڵ به ماڵیان له گه‌ڕه‌كه‌كانی ناوشاری كه‌ركوك ئه‌نجامدا، بۆ دۆزینەوەی كەسانی تۆمەتبار، لایەنگرانی داعش، چەك و تەقەمەنی بێ مۆڵەت.\nسه‌رچاوه‌كه وتی ئامارێكی وورد لە سه‌ر ده‌ره‌نجامی ئه‌و هه‌ڵمه‌ته نییه و گه‌رانه‌كانی تریان نییه چونكه هه‌ندێك رۆژ نزیكه‌ی حه‌وت جار هه‌ڵمه‌تی ئه‌منییان هه‌یه.\nهەڵمەتی پشکنینی ماڵ بەماڵ واز لە کەرکوک ناهێنێت


شوان داودی: تورکیا نەیهێشت پارێزگارێکی کورد بۆ کەرکوک دابنرێت – کوردی – RojNews.News\n13/08/2020 - 7:53:58 am\nشوان داودی ئاشکرایدەکات، کە دەوڵەتی تورک ڕێگرییکردووە لە ئەنجامدانی کۆبوونەوەی ئەنجومەنی پارێزگای کەرکوک بۆ هەڵبژاردنی پارێزگارێکی کورد بۆ ئەو شارە، پێشیوایە دەوڵەتی تورک “گەورەترین ئاستەنگە لەبەردەم ئاشتەوایی پێکهاتەکانی کەرکوک” و بەپێویستی دەزانێت: ڕێککەوتنێک لە نێوان سێ پێکهاتە سەرەکییەکەی ئەو شارەدا بکرێت، کە کەسیان هەست بە پەراوێزخستن نەکەن، بەپێچەوانەوە دۆخی کەرکوک بە ناسەقامگیریی دەمێنێتەوە.\nشوان داودی، لە خولی ڕابردووی ئەنجومەنی نوێنەرانی عێراقدا ئەندامبوو لە پشکی یەکێتیی نیشتمانیی کوردستان لە پارێزگای کەرکوک، ئێستاش چاودێریی دۆخی سیاسیی کەرکوک دەکات، ئەو لە چاوپێکەوتنێکدا لەگەڵ ڕۆژنیوز، وەڵامی کۆمەڵێک پرسیار لەبارەی دۆخی ئەمنیی و سیاسیی کەرکوک، دەستێوەردانەکانی دەوڵەتی تورک و دروستکردنی هێز بۆ تورکمانەکان و پێگەی کورد لەو ناوچانە، دایەوە.\n– سەرەتا لە هێنانی عەرەبی هاوردە بۆ سنووری کەرکوک دەستپێبکەین، ماوەیەکە ئەم پرسە سەریهەڵداوەتەوە و بینیمان لە داقوقیش کێشەی لێکەوتەوە، پرسیارەکە ئەوەیە کێ لەپشتهێنانی عەرەبی هاوردەیە؟ کێ سیاسەت لەسەر ئەمە دەکات؟\n“داعش لەگەڵ دەسەڵاتی ئەمڕۆی کەرکوکدا هەماهەنگیی هەیە”\nشوان داودی: کەرکوک بەدرێژایی چەندین دەیە پرۆسەی تەعریبی لەسەر بووە، لەدوای پرۆسەی ئازادیی عێراقەوە بەشێكی زۆری ئەو عەرەبانە گەڕانەوە بۆ زێدی خۆیان و سوودمەندبوون لە ماددەی ١٤٠، کاتی خۆی کە حکومەتی عێراق دەستی بەسەر زەوی کورد-دا گرتووە، ئەو زەوییانەی خستووەتە سەر دەوڵەت و بەشێوەی گرێبەست داویەتی بەو عەرەبانەی کە لە ناوچەکانی دیکەوە هێندراون، لەدوای پرۆسەی ئازادیی کەمتر کورد کاری بە یاسا کردووە، لەگەڵ واقعدا هەڵسوکەوتی کردووە، بۆیە بە یاسا ئەو زەوییانەی نەگێڕاوەتەوە بۆ خاوەن ڕاستەقینەکانیان کە کوردن، هەربۆیە لە دوای ٢٠١٧ەوە عەرەبەکان دەسەڵاتدارن و بەشێکی زۆر لە عەرەبەکان هەوڵی گەڕانەوە دەدەن بۆ ئەو شوێنانە بۆ ئەوەی دووبارە سوودمەندبن لێی.\nهۆکاری سیاسیی و ئەمنیشی هەیە، هۆکارە ئەمنییەکە ئەوەیە ئەو ناوچانەی نێوان خورماتوو و داقوق ناوچەیەکی هەستیارن و داعش جاروبار لەو سنوورانە چالاکیی هەیە، ئەو ماڵانەی لە تکریتەوە نووسراویان بۆ کراوە بێنە ئەو ناوچانە بەشێکیان بریتین لە بنەماڵەی عەبدوڵا عەگاب ڕەیاشی، خەڵکانێکی دەسەڵاتدارن و ئامۆزاکانیان بەناوی تەها ڕەیاشی و ئەوانە، پێشتر لە ناو بەعسدا دەسەڵاتداربوون ئێستا لەناو داعشدا دەسەڵاتدارن، بۆیە خوێندنەوەیەکی وەهایشی بۆ دەکرێت کە دەیانەوێت ئاسانکاریی بۆ جموجوڵەکانی داعش بکەن و لەڕووی لۆجستییەوە هاوکارییان بکەن.\nداعش لەگەڵ دەسەڵاتی ئەمڕۆی کەرکوکدا هەماهەنگیی هەیە، بەشێک لە کەسوکاری بەرپرسانی ئەمڕۆی ئیدارەی کەرکوک لەناو داعشدا بوون.\n– مەبەستت لە ڕاکان جبوورییە؟\n“بەشێک لە چەتەکانی داعش تێکەڵی حەشدی تورکمانیی بوون”\nشوان داودی: بەڵێ، بەشێک لە ئامۆزاکانی و خەڵکە دیارەکانی ناو عەشیرەتەکەی لەناو داعشدا بوون و هاوکاریان بوون، داعش بە سێ جۆر خۆیان لە کەرکوک ڕێکخستووەتەوە، بەشێکیان خۆ ڕێکخستنەوەی تیمە چەتەییەکانییەتی، بەشێکی تێکەڵ بە ئیدارە و دامەزراوەکانی دەوڵەت بوون، بەشێکیشیان تێکەڵ بە هێزە چەکدارییە میلیشیاییەکان بوون، وەک حەشدی عەرەبیی و حەشدی تورکمانیی.\n– واتا چۆن تێکەڵی دامەزراوەکانی دەوڵەت بوون؟\nشوان داودی: لەڕێگای ڕێکخستنەکانیانەوە لەناو دامەزاوەکاندا کار دەکەن، چونکە زەمینەکە لەبارە بۆیان، ئەوەی ئەمڕۆ ئیدارەی کەرکوکی بەدەستە زهنییەت و بیرکردنەوەیان بەرامبەر کورد لەگەڵ داعشدا هاوبەشە، هەمان زهنییەتی پێش ساڵی ٢٠٠٣یە.\n– بابەتێکی دیکەش پرسی هێزی تورکمانەکانە لە کەرکوک، باس لەوە دەکرێت کە هێزێکی هەزار چەکداریی بۆ لایەنە تورکمانەکانی کەرکوک دروستکراوە و لە تورکیا مەشق و ڕاهێنانیان پێکراوە، ئەو هێزانەش بەناوی پاراستنی بارەگاکانی بەرەی تورکمانییەوە لەوێ بڵاوەیان پێکراوە، ئەمە چ کاریگەرییەکی لەسەر ئاڵۆزییەکانی کەرکوک دروستکردووە؟ تورکیا ئەو هێزانە بۆ چ ئامانجێک بەکاردەهێنێت؟\n“نوێنەرایەتیی ئەجێندایی تورکیی دەکەن لە کەرکوک”\nشوان داودی: وابزانم یەکەم جاریش من ئەو پرسەم ورووژاند، ژمارەیەکی زۆر چەکداریان لەژێر چەتری کۆمپانیای ئەمنییدا لە کەرکوک جێگیرکردووە، زۆربەیان لە تورکیا مەشق و ڕاهێنانیان پێکراوە، نوێنەرایەتیی ئەجێندایی تورکیی دەکەن لە کەرکوک، نەک تەنها هێزە چەکدارەکە بەڵکو جوڵانەوە سیاسییەکانیشیان، تورکیاش لەبەر خاتری ئەوانی نییە، بەڵکو کار بۆ بەرژەوەندیی خۆی دەکات و ئەوان بەکاردەهێنێت، تورکمانەکان خۆیان قوربانیی سەرەکیی سیاسەتەکانی تورکیان، چونکە ساڵی ٢٠٠٣ لەسەر داوای تورکیا نەبوونە بەشێک لە پرۆسەی ئازادیی عێراق، بۆیە تا ئێستاش بەرەی تورکمانیی باجی ئەوە دەدات و نوێنەری بەرەی تورکمانی لە حکومەتی عێراقدا قبوڵ ناکرێت، ئەگەر تورکمانێکیش لە پۆستە حکومییە باڵاکاندا دابنرێت لەڕێگای حزبە شیعەکانەوە دادەنرێت نەک وەک تورکمان، تورکیا هەڵیسوڕاندوون لە بەرژەوەندیی خۆی نەک لە بەژەوەندیی تورکمانەکان.\n– ئەو بەرژەوەندییانەی تورکیا لە کەرکوک هەیەتی چین؟ بۆنموونە قەیسەریی کەرکوکیش ئەو نۆژەنی کردەوە، پێتوایە تورکیا دەیەوێت لە کەرکوک چی بکات؟\n“تورکیا تموحی خۆی بۆ داگیرکردنی کەرکوک نەشاردووەتەوە”\nشوان داودی: تورکیا تموحی خۆی بۆ داگیرکردنی کەرکوک نەشاردووەتەوە، نەک بەتەنها کەرکوک بەڵکو بۆ هەموو ویلایەتی موسڵ، بە ئاشکرا دەڵێت کەرکوک پارێزگای ٨٢ و موسڵ پارێزگای ٨٣ی تورکیایە، واتا ئەجێندای تورکیا ڕوونە و بەئاشکرا کار دەکات، ئەو هێرشانەشی لە ناوچە سنوورییەکان بەهەمان شێوەیە، ڕاستە پەکەکەی کردووەتە بیانوو، بەڵام ئەوە تەنها بیانووە و ئەو ئامانجی دیکەی هەیە، بەتایبەت ئامانجی جێگیرکردنی پێگەی خۆیەتی لەو دۆخەی کە ئێستا لە عێراقدا هەیە.\n– ئەو هەنگاوانەی کە ئێستا تورکیا لە کەرکوک دەینێت چین؟\n“تورکیا گەورەترین ئاستەنگە لەبەردەم ئاشتەوایی پێکهاتەکانی کەرکوک”\nشوان داودی: تورکیا گەورەترین ئاستەنگە لەبەردەم ئاشتەوایی پێکهاتەکانی کەرکوک، یەکێک بووە لەو دەستانەی هەمیشە فاکتەرێکی سەرەکیی نائارامیی شارەکە بووە، هەرکاتێک پێکهاتەکان لەیەک نزیکدەبنەوە بۆ ئەوەی بگەنە چارەسەر تورکیا تێکی دەدات.\n– کەواتە پێتانوایە تورکیا لەپشت ئەو دۆخەوە بێت کە ئێستا لە کەرکوک دەگوزەرێت، بەتایبەت لە پرسی تەعریب و گەڕاندنەوەی عەرەبی هاوردە بۆ کەرکوک؟\nشوان داودی: من بەشێکی ئەو هۆکارانە بۆ گرفتی ناوخۆیی کورد دەگێڕمەوە، کورد دیدێکی ڕوونی بۆ کەرکوک نییە، ڕەهەندێکی ستراتیژیی نییە بۆ کەرکوک، هەندێ جار ئەو گلەییەشمان نامێنێت کە بۆ نییەتی، چونکە دەبینین کە ڕەهەندی ستراتیژیی بۆ هەرێمی کوردستانیش نییە نەک کەرکوک، کورد فاکتەرێکی گرنگ بوو لەدوای پرۆسەی ئازادیی عێراق و نووسینەوەی دەستوور و سەرخستنی دەستوور، کورد لەوکاتەدا داوای خاکی دەکرد، بەڵام دواتر پاشەکشەی کرد و قورسایی خستبووە سەر ئابووریی لەگەڵ بەغدا، ئێستا لە ئابوورییشدا نەماوە بەڵکو کار لەسەر بودجە و مووچە کار دەکات، کورد پاشەکشەی گەورەی کردووە لە پرۆسەی سیاسیی عێراق و لە خواست و داواکارییەکانی خۆشی، ئەمەش بەشێکی دەگەڕێتەوە بۆ پەرتەوازەیی ناوماڵی کورد، ئەمەش بەهۆی ئەوەیە کە کورد شکستیهێنا لە گرێدانی کۆنگرەیەکی نەتەوەیی، نەیتوانی کۆنگرەی نەتەوەیی ببەستێت بۆ ئەوەی ستراتیژێکی هاوبەشی هەبێت بۆ هەموو پرسە نەتەوەییەکان.\n– کەواتە ئەو بێ ستراتیژییەی کورد چ کاریگەرییەکی لەسەر دۆخی کەرکوک دەبێت؟ بەتایبەت کە ئێستا بەرەو هەڵبژاردنی پێشوەختەی عێراق دەچین؟\n“ئەگەر بەم دۆخەی ئێستاوە بچینە هەڵبژاردن ئەوا زیانەکان زیاتر دەبێت”\nشوان داودی: نەک هەر لە کەرکوک بەڵکو زیانی زۆری بە دۆزی کورد لە هەموو پارچەکان گەیاندووە بەتایبەت لە عێراق و ناوچە دابڕێندراوەکان، بێگومان ئەگەر بەم دۆخەی ئێستاشەوە بچینە هەڵبژاردنەوە ئەوا زیانەکان زیاتر دەبێت، ئێمە سەردەمانێک حکومڕانیی ناوچە جێناکۆکەکانمان کردووە، نەمانتوانیوە بە لۆژیک حکومداریی ئەو ناوچانە بکەین، بەنموونە لە ٢٠٠٣ەوە باسی دابەشکردنی پۆستەکانی کەرکوک دەکرێت بەڕێژەی ٣٢٪ لە نێوان پێکهاتەکانی ئەو شارە، ئێمە وەکو کورد ١٤ ساڵ حکومڕانیی ئەو شارەمان کردووە تا ئێستا ڕێژەی بەشدارییکردنی کورد لە کەرکوک نەگەیشتووەتە ٢٠٪، کەچی دێین ٣٢٪ ڕەتدەکەینەوە، بۆیە ئێستا هەموو پێکهاتەکان گەیشتوونەتە ئەو بڕوایە، کە چارەسەری دۆخی کەرکوک بە ئەجێندای نەتەوەیی ناکرێت، تەنها دەبێت ڕێگایەکی هاوبەش بۆ پێکهاتەکانی ئەو شارە بدۆزرێتەوە، پێموایە ئێمە وەکو کورد دەرفەتێکی گەورەمان لەبەردەستدا بوو کە بە واقعێکی کوردیی لەگەڵ پێکهاتەکانی دیکەدا ڕێکبکەوین، بەڵام ئەو هەلانەمان لەدەستدا.\n– بۆچی کورد نەیتوانی تەنانەت لەسەر دانانی پارێزگارێک بۆ کەرکوک ڕێکبکەون؟ لەکاتێکدا گلەییان لە پارێزگاری ئێستای کەرکوک هەیە؟\n“بەشێک لە هێزەکانی کەرکوک بە ئەجێندای تورکیا ڕێگربوون لەوەی پارێزگارێک بۆ کەرکوک دابنرێت”\nشوان داودی: بەشێک لە هێزە سیاسییەکانی کەرکوک بە عەرەب و کورد و تورکمانیشەوە بە ئەجێندای تورکیا کاردەکەن، بەشێکن لەو بەرژەوەندییە گشتییەی کە تورکیا دروستیکردووە لە ناوچەکە بەگشتیی و بۆ کەرکوک بەتایبەت، بەشێک لە هێزە کوردییەکانیش نوێنەرایەتیی ئەو ئەجێندایەیان کردووە، بۆیە ڕێگربوون لەوەی پارێزگارێک بۆ کەرکوک دابنرێت، بۆنموونە تا پێش هەڵوەشاندنەوەی ئەنجومەنی پارێزگاکان، ئەنجومەنی پارێزگای کەرکوک دەیتوانی کۆببێتەوە و پارێزگار هەڵبژێرێت کەسیش نەیدەتوانی ڕێگریی لێبکات، بەداخەوە لیستی برایەتیی ڕۆڵێکی گەورەی هەبووە لە دۆڕاندنی کورد لە کەرکوک، بەتایبەت لەدوای ڕووداوەکانی ٢٠١٧.\n– کەواتە دەتوانین بڵێین تورکیا ڕێگربوو لەوەی کە پارێزگارێکی کورد بۆ کەرکوک دابنرێت؟\nشوان داودی: بەڵێ.\n– دەتوانن ڕوونیبکەنەوە کە ئەمە چۆن کراوە؟\nشوان داودی: تورکیا نەیهێشت ئەنجومەنی پارێزگا کۆبوونەوە بکات بۆ هەڵبژاردنی پارێزگار.\n– لەڕێگای کێوە نەیهێشت؟\nشوان داودی: لە ڕێگای لایەنێکی سیاسییەوە نەیهێشت.\n– کێیە ئەو لایەنە؟\nشوان داودی: ئێمە دەبێت ڕوونبین، ئێستا تورکیا چۆن هاتووەتە هەرێمی کوردستان؟ بێ ئاگاداری دەسەڵاتی سیاسیی کوردییە؟ بێ ئاگاداریی حکومەتی هەرێمە؟ بێ ئاگاداریی پارتی دیموکراتی کوردستانە؟ ئەنجومەنی پارێزگا زۆرینەیان لە هەولێرن و بە بڕیاری سیاسیی نەهاتنە کۆبوونەوە.\n– پرسی هەڵبژاردنی پارێزگار لە نێوان پارتی دیموکراتی کوردستان و یەکێتیی نیشتمانیی کوردستانە کە خاوەنی ٧ کورسییە لە ئەنجومەنی پارێزگای کەرکوک، کە پارتی “بە ئەجێندای تورکیا ئامادەنەبوو بێت بۆ کۆبوونەوە” وەک خۆتان دەڵێن، بۆ یەکێتیی هەنگاوی دیکەی نەنا؟\nشوان داودی: پەدەکە قبوڵی نییە ئەو پۆستە بۆ یەنەکە بێت، یەنەکەش بە پشکی خۆی دەزانێت و قبوڵی نەبووە کەسێکی دیکەی بەسەردا بسەپێندرێت، لێرەدا کورد ڕێککەوتنی نەکردووە، لێرەدا لایەنی عەرەبیی قازانجی کردووە و بەردەوامبووە لە پرۆسەکەدا، یەنەکە دەیتوانی لەو پۆستە خۆش ببێت و بیدات بە پەدەکە، دەیتوانی لەگەڵ تورکمانەکان ڕێکبکەوتایە و پەیامێکی بە لایەنە عەرەبییەکان بدایە، کە ئەگەر نا‌هێڵن ئەو پۆستە بۆ کورد بێت، ئەوا ئێمەش ناهێڵین بۆ ئێوە بێت.\n– کەواتە دەتوانرێت چی بکرێت بۆ ئاساییکردنەوەی دۆخی کەرکوک و چارەسەرکردنی ئەو کێشانەی کە ئێستا هەن؟\nشوان داودی: نابێت هیچکام لە پێکهاتەکانی کەرکوک هەست بە پەراوێزخستن بکەن، هەر پێکهاتەیەک لەو شارەدا هەست بکات پەراوێزخراوە، ئەوا دەبێتە سەرچاوەی نائارامیی، بۆنموونە ئێمە ١٤ ساڵ لەو شارە حکومڕان بووین، پێکهاتەکانی عەرەب و تورکمان هەستیان بە پەراوێزخستن کردووە، لەبەرئەوە ئەو شارە نائارام بووە و دۆخەکەی بەو حاڵە گەیشت کە بینیمان، ئێستا کورد کە زۆرینەی شارەکە پێکدەهێنێت پەراوێزخراوە، بۆیە جۆرێک لە ناسەقامگیریی هەیە، بۆیە دەبێت ڕۆڵ بە هەموو پێکهاتەکان بدرێت، دەبێت ڕێککەوتنێک بکرێت کە هەرسێ پێکهاتەکە خۆیان بە بەراوە بزانن و پێی ڕازیبن.\nقامشلۆ، تەقینەوەیەک ڕوویدا و فڕۆکەی سیخوڕیی بەسەر شارەکەدا سووڕایەوە


Home›وەرزش›ناوخۆیی›عه‌دنان ده‌رجال مه‌له‌وانگه‌ی شه‌عبی ئۆڵۆمپی داده‌خات\nعه‌دنان ده‌رجال وه‌زیری لاوان و وه‌رزشی عێراق بریاریدا به داخستنی مه‌له‌وانگه‌ی شه‌عبی ئۆڵۆمپی بۆ پارێزگاریكردن له به‌رژه‌وه‌ندی گشتی .\nوه‌زاره‌تی لاوان و وەرزش له به‌یاننامه‌یەكیدا وتی:” عه‌دنان ده‌رجال بریاریدا به داخستنی مه‌له‌وانگه‌ی شەعبی ئۆڵۆمپی بۆ پارێزگاریكردن له به‌رژه‌وەندی گشتی ،پاش ئه‌و داواكارییانه‌ی له لایه‌ن هاووڵاتیانه‌وه گه‌یشتووەته وه‌زاره‌ت ،پاش بڵاوبوونه‌وه‌ی گرته‌ی ڤیدیۆیی بوونی ژماره‌یه‌كی گه‌وره له سه‌ردانیكه‌رانی ده‌سه‌لمێنێت “.\nبه پێی به‌یاننامه‌كه بێت وه‌زیر دووپاتی كردووەته‌وه كه ” داخستنی مه‌له‌وانگه‌ی شەعب به شێوه‌یه‌كی كۆتایی له پێناو پارێزگاریکردن له به‌رژه‌وەندی گشتی دا بوو ، جێبه‌جێكردنه بۆ بریاره‌كانی شانه‌ی قه‌یرانه‌كانه تایبه‌ت به كه‌مكردنه‌وه‌ی بڵاوبوونه‌وه‌ی ڤایرۆسی كۆرۆنا “.\nئاماژه‌ی بۆ ئه‌و كرد كه ” وه‌زاره‌ت له‌گه‌ڵ هه‌موو بریاره‌كانی شانه‌ی قه‌یرانه‌كانه و كار بۆ جێبە‌جێكردنی دەکات به شێوه‌یه‌كی ته‌واو ، بۆ ئه‌وه‌ی به‌شدار بێت له وشیاركردنه‌وه‌ی كۆمه‌ڵگا به شێوه‌یه‌كی كاریگه‌ر و پارێزگاریكردن له ته‌ندروستی گشتی “.\nمالیکی بۆ یەکەمجار نهێنییەک لەبارەی کەوتنی موسڵ ئاشکرا دەکات


هێرشه كه ی به به رێوبه رایه تی ئه مریكا یه بۆ سه ر عیراق چۆن ده روات؟ - 2003-03-28\nهێرشه كه ی به به رێوبه رایه تی ئه مریكا یه بۆ سه ر عیراق چۆن ده روات؟\nئه مه پرسیارێكه و سه رۆك جۆرج ده بلیو بوش ووڵامی دایه وه به ئه م شێوه یه: هه وڵه كانی هاوپه یمانان بۆ ئازاد كردنی گه لی عیراق له رژێمی زۆرداری سه دام حسینی به شێوه یه كی جێگیر به ره و پێش ده چێت.\nسه رۆك بوش وتی: "ئێمه ماوه ی به رده وام بوونی ئه م شه ڕه نازانین به ڵام ئاكامه كانی ده زانین. و ئێمه زاڵ ده بین و سه ر ده كه وین. رژێمی عیراقی چه ك ده كرێت و كۆتایی پێ ده هێنرێت و گه لی عیراق ئازاد ده بن و جیهانی ئێمه ش زیاتر ئاسایش و ئاشتی تیا به دی ده كرێت."\nهه ر به ئازاد كردنی گه لی عیراق و رزگاربوونیان به رێز بووش گوتی ووڵاته یه كگرتوه كانی ئه مریكا و هاوپه یمان كارده كه ن له سه ر هێنانی یارمه تی مرۆڤایه تی یه كان.\nسه رۆك بوش وتی: "ئه م ووڵاته و هاوپه یمانه كانمان هه موو پابه ندن به وه ی كه دڵنیاببن له دابین كردنی خوارده مه نی و كورسته ی پزشكی بۆ ئه و هاوڵاتی یه عیراقی یانه كه له ژێر ده ستی رژێمی زۆردار دا ئازاریان چێشتووه. وه به م زووانه، گه لی عێراق هاوسۆزی زۆریان نه ك ته نها بۆ وڵاته یه كگرتوه كانی ئه مریكا ده بێت به لكو بۆ نه ته وه كانی تریش له جیهان دا كه هه موو به شێوه یه كی قووڵ به ته نگ كاروباری مرۆڤایه تی یه وه دێن له ناو ووڵاته كه یاندا."\nده ست به جێ ئه مریكاش نزیكه ی 6 ملیۆن ته نی مه تری خواردن دابین كردووه و هه روه ها زیاتر له 117 ملیۆن دۆلاری داوه به نه ته وه یه كگرتوه كان و رێكخراوه ناحكومه تی یه كانی نێو نه ته وه یی بۆ دابین كردنی كه رسته خۆارده مه نی پێویست بۆ عیراق. یارمه تیه مرۆڤایه تیه كانی تریش به رێوه ن بۆ گه لی عیراق.\nهه ر وه سه رۆك بووش ووتی:" ئێمه ده چین بۆ عیراق له گه ڵ رێزماندا بۆ هاوڵاتی یه كانی و بۆ شارستانی یه گرنگه یان وه بۆ ئه و ئاینه ی كه په یره وی ده كه ن و باوه ریان پێ هه یه. ئێمه چاومان نه بریوه ته عێراق جگه له لابردنی ئه و مه ترسی یه ی كه هه یه و دانه وه ی ده سه ڵاته كه به گه له كه ی خۆی."\nئه مه بیر و رای حكومه تی ووڵاته یێكگرتوه كانی ئه مریكایه.


ئەگەر نەهێڵی منداڵت ببێ بە خواردنى حەبى مەنع ئەوا حەرامە ؟: ماڵپەڕی وەڵامەکان\nژنهێنان و خێزانپەروەردەى منداڵئەگەر نەهێڵی منداڵت ببێ بە خواردنى حەبى مەنع ئەوا حەرامە ؟\nئەگەر نەهێڵی منداڵت ببێ بە خواردنى حەبى مەنع ئەوا حەرامە ؟\nلێرەدا ووتەیەكی ئیمامی (ابن العثيمين) ڕەحمەتی خوای لێبێت باس دەكەین بۆ ئەو ئافرەتانەی كەوا (حەپی مەنع) بەكاردێنن .\n(إنَّ استعمال هذه الـحبوب ضار على الـمرأة، على رحمها، وعلى عادتـها، وعلى دمها، بل وعلى جنينها في المستقبل، وقد يحصل من هذه الـحبوب تشويه للأجنة فيخرج الـجنين مشوهاً، ولـهذا كثر الآن التشويه، ما أكثر ما نُسأل عن جنين في بطن أمه ليس على رأسه عظم، ونُسأل عن جنين مشوه، كل هذا من أجل هذه الـحبوب التي ضرت المسلمين من جهة، ومنعت كثرة الإنـجاب من جهة أخرى) [مـجموع فتاوى الشيخ ابن العثيمين: الـمجلد السابع عشر / الفتوى رقم: (722)] .\nبەكارهێنانی ئەم حەپانە زەرەر و زیانی هەیە بۆ ئافرەتان، زەرەری هەیە بۆ مناڵدانی، بۆ عادەكەی، بۆ سەر خوێنەكەی، بەڵكو بۆ كورپەڵەكەی لە داهاتوودا، وە هەندێك جار بە هۆی ئەم حەپەوە ناتەواوی و تێكچوون دێت بە سەر كۆرپەڵەكەدا و بۆیە كۆرپەڵەیەكی ناتەواو دەردەچێت، لە بەر ئەمە ئێستا تێكچوونی منداڵ زۆر بووە، وە زۆر جارێك پرسیارمان لێدەكرێت سەبارەت بە كۆرپەڵەیەك كە لە سكی دایكیدایە و سەری ئێسكی تێدا نى یە، وە پرسیارمان لێدەكرێت سەبارەت بە كۆرپەڵەیەكی تێكچوو و ناتەواو، هەموو ئەمانە هۆكەی دەگەڕێتەوە بۆ ئەم حەپانە كەوا زیانی گەیاند بە موسڵمانان لە ڕوویەكەوە، وە بەرگیری كرد لە زۆر بوونی منداڵ بوون لە ڕوویەكی ترەوە.\nوە ئەوەش بزانە ئەگەر مەنع كردنی منداڵ بوون لەبەر هۆكاری ئابووری بێت ئەوا حەرامە و شەرعی نى یە بە هەر شێوەیەك بێت چونكە ڕزقی خۆت و منداڵیش لە سەر خوایە وەك خوای گەورە فەرموویەتی: [وَلاَ تَقْتُلُواْ أَوْلادَكُمْ خَشْيَةَ إِمْلاقٍ نَّحْنُ نَرْزُقُهُمْ وَإِيَّاكُم إنَّ قَتْلَهُمْ كَانَ خِطْءًا كَبِيرًا] [سورة الإسراء: (31)] .\nمەنع كردنیش بەهەمان شێوە ئەگەر لەبەر كەمدەرامەتی و بارگرانی ژیان هەڵەیەكی گەورەیە چونكە ڕزقی منداڵ لە سەر خوایە (ئەگەر خوا سەر بدات ڕزقیش دەدات) وەك پێشینان فەرموویانە.\nبەڵام ئەگەر لەبەر هۆكاری تر بێت وەك ڕێكخستنی منداڵ بوون بۆ ماوەیەكی كاتی تاوەكو دایك هەندێك پشوو بدات و زۆر ئازار و ناڕەحەتی نەبینیت بە هۆی زوو منداڵ بوون و بەخێوكردنی لە دوای یەكی منداڵەكانەوە ئەوا دروستە بە مەرجێك ئەگەر پیاوەكە و ژنەكەش ڕازی ببن و بۆ ماوەیەكی كاتی بێت نەك درێژخایەن ، وە بە مەنعى تەبیعیش بکرێ نەک خواردنى حەب و دەرزى لێدان و ئەو شتانە .\nئایا لەبابەتی دیاری وبەخشیشدا یەكسانی واجبە لەنێوان منداڵانی كوڕ و كچدا؟ یاخود ئەوەش وەكو میراته؟ مافى منداڵ چیە لەسەر دایک و باوک؟ ئافرەتێک منداڵى نابێت دروستە منداڵى کەسێکى تر بێنێت بیکات بە منداڵى خۆى؟ حوکمی منداڵ لە باربردن -الاجهاض- دەرکردنی ترسی منداڵ لە کاتى مەغریبدا\nسەردان: ٣,١٧٤ بەش: پەروەردەى منداڵ\nپرسیاری دواترحوكمى نیقاب كردن بۆ ئافرەت واجبە یان سوننەت؟پرسیاری پێشترهۆكارەكانى تووشبوون بە نەخۆشى شەكرە چیە؟


ساسان عەونی: کێشەی موڵکداری زەوی و کەمئاوی لە سۆران چارەسەر دەکەین\n2021-01-05 [06:25 AM]\nوەزیری شارەوانی و گەشتوگوزار رایدەگەیەنێت چارەسەری گرفتی کەمئاوی لە سۆران دەکەین و لە ماوەیەکی نزیکیشدا کێشەی موڵکداری زەوی لە سنوورەکە چارەسەر دەبێت، رێنماییش دراوەتە فەرمانگەکانی شارەوانی لەسەر ئەو داھاتەی کە ئێستا ھی پێنج مانگیان بۆ دەگەڕێتەوە، لە سەدا زۆرەکەی بۆ پرۆژە خزمەتگوزارییەکان بێت و چەند لیژنەیەکی تایبەتیش بۆ جێبەجێکردنی پرۆژەی خزمەتگوزاری لە سنوورەکە پێکھێنراون.\nساسان عەونی وەزیری شارەوانی و گەشتوگوزار لە قەزای سۆران، لە پرێس کۆنفرانسێکدا ئامانجی سەردانەکەی رۆژی سێ شەممەی بۆ قەزای سۆران و کۆبوونەوەی لەگەڵ قائیمقام و بەڕێوەبەرانی ناحیەکانی سنوورەکە و فەرمانگە شارەوانییەکانی سەر بە وەزارەت، روونکردنەوە و گفتوگۆکانی بە ئەرێی و بەرھەمدار ناوبرد، لە بەشێکی قسەکانیدا رایگەیاند: ئەو بابەتانەی لە کۆبوونەوەکە تەرکیزمان لەسەر کردنەوە، پرۆژەکانی گەشتوگوزار، دابینکردنی ئاوی خواردنەوە و چارەسەرکردنی کەمئاوی کە لە بەشێکی ئەو سنوورە ھەیە، ھەروەھا بابەتە یاساییەکانی تایبەت بە موڵکداری زەوی ھەوڵ دەدەین لە ماوەیەکی نزیکدا چارەسەریان بکەین.\nسەبارەت بە جێبەجێکردنی پرۆژەی خزمەتگوزاری و بڕیاری نۆژەنکردنەوە و راکێشانی شەقامیش بۆ ژمارەیەک گەڕەکی قەزاکە، وەزیری شارەوانی و گەشتوگوزار گوتی: رێنمایی دراوەتە فەرمانگەکانی شارەوانی لەسەر ئەو داھاتەی کە خۆیان ھەیانە و ئێستا ھی پێنج مانگیان بۆ دەگەڕێتەوە، لە سەدا زۆرەکەی ئەو داھاتانە دەبێت بۆ پرۆژە خزمەتگوزارییەکان بێت، بە تایبەتی کردنەوەی شەقامی نوێ و شۆستە و ئەو پرۆژانەی دیکەش کە پێویست بن لە خزمەتی ھاووڵاتییان جێبەجێ دەکرێن. ئەوەیشی کە پێویست بێت لەگەڵ بەڕێزان لە سەرۆکایەتیی ئەنجوومەنی وەزیران ئێمە بەرزیان دەکەینەوە و بەشێکیشیان لیژنەی تایبەتمان بۆ پێکھێناون و ھەوڵ دەدەین لە زووترین کاتدا چارەسەریان بکەین، ھەروەھا پەرە بە بابەتی گەشتوگوزار لە سۆران دەدەین.


12:22 - 11/05/2019 143 جار خوێندراوەتەوە\nسازدانى هه‌ڵمه‌ت محه‌مه‌د\nنزیکەی ١٠ ساڵە جەبار یاوەر ئومێد دەخوازێ کە هێزی پێشمەرگە یەکبخرێتەوە و کۆتایی بەو پەرشوبڵاوییەی بهێنرێت، لە کەم دیداری رۆژنامەوانیدا ئەو قسانەی نەکردبێتەوە. بەڵام ئەمجارە ئومێدی زۆرە لە کابینەی نێودا گۆڕان و یەکێتی وپارتی بەڕاستی هێزەکان یەک بخەن و کوردستان ببێتە خاوەن سوپایەکی نیشتمانیی و هەرێم ئەو لەکە و تانەیەی بەناوچاوانەوە نەمێنێ کە پێشمەرگە چەند پارچە و لەتلەتە.\nلەم دیدارەدا جەبار یاوەر ئەمیندارى گشتى وەزارەتى پێشمەرگە راشکاوانە دەڵێت: ئیتر ئەو سەردەمە بەسەرچوو حزب هێزی چەکداری هەبێ. پیویستە حزبەکان شانازی بە بەرنامە و پرۆژەکانیانەوە بکەن نەک ئەوەی چەند چەکداریان هەیە.\n* به‌شێوه‌یه‌كی گشتی بایه‌خی به‌نیشتیمانیكردن و یه‌كخستنی هێزی پێشمه‌رگه له‌چیدایه‌و بۆچی گرنگه؟\n- ئێمه ئێستا حكومه‌ت و په‌رله‌مانمان هه‌یه، هه‌ر شوێنێك جا چ هه‌رێمبێ یان ده‌وڵه‌تێكی فیداراڵی یان كۆنفیدراڵی یان ده‌وڵه‌تێكی مەرکەزی، پێویسته هێزێكی چەکداری هه‌بێ بیپارێزێت. هه‌رێمی كوردستان بێگومان پێویستی بە هێزێک هەیە بۆ پاراستنی سنوورو خاك و ئاسمانەکەی. بێگومان هێزی پێشمه‌رگه‌ش ئه‌و هێزه‌یه به‌پێی بڕگه‌ی ٥ لە مادەی ١٢١ ی ده‌ستووری عێراق، پاسه‌وانی هه‌رێمی كوردستانه. ئه‌م هێزه ده‌بێ رێكبخرێتەوە له‌ژێر سایه‌ی وه‌زاره‌تی پێشمه‌رگەدا. بۆ ئەمەش چوار یاسامان هه‌یه و ده‌بێ به‌پێی ئه‌و یاسایانه هێزه‌كان رێكبخرێن‌و كاروباره‌كانیان بەڕێوە ببرێ.\nیاسای ژماره ١٩مان هه‌یه كه هه‌یكه‌ل و پێكهاته‌و ده‌سه‌ڵاته‌كانی هه‌موو ئۆرگانه‌كانی وه‌زاره‌تی پێشمه‌رگه‌ی دیاریكردووه، هه‌روه‌ها یاسای ٣٤ مان هه‌یه كه مافه‌كانی كه‌مئه‌ندامی هێزی پێشمه‌رگه دیاری ده‌كات، یاسای ٣٣ مان هه‌یه كه مافی ڕێزلێنان بۆ هێزه‌كانی پێشمه‌رگه ده‌سته‌به‌ر ده‌كات. بێجگه له‌وانه‌ش یاسای ٣٨ مان هه‌یه كه پێی ده‌ڵێن یاسای ڕاژه‌و خانه‌نشینی پێشمه‌رگه. ئێمه ئێستا له قۆناغێكی مێژوویداین‌و ده‌بێت هێزه‌كانمان به‌ره‌و هێزێكی یه‌كگرتوویی ده‌وڵه‌تی ته‌واو مۆدێرن ببەین.\n* ئەیچۆن ده‌توانن هێزی چه‌كداری حزبه‌كان بگۆڕن بە هێزێكی نیزامی؟\n- سه‌رده‌می بوونی هێزی چەکدار لای حزبی سیاسی كۆتایی هاتووه. له‌به‌ر ئه‌وه‌ی ده‌بینین ئه‌و ئەزموونانه‌ی كه هه‌ن له چوارده‌وری ئێمه‌ش، هه‌ر ده‌وڵه‌تێك ئه‌گه‌ر فره هێزبوو یان حزبی سیاسی چەکداری هه‌بوو، به‌رده‌وام هه‌لومه‌رجی ئاسایشی ئه‌و وڵاته جێگیر نییه. تۆ سه‌یری یه‌مه‌ن بكه سه‌یری سوریا و لوبنان و لیبیا بكه. چاو لە ئەزموونی سودان و ته‌نانه‌ت عێراقیش بکە هەمیشە جێی مشتومڕ و نائارامی بوون. له‌به‌رئه‌وه ده‌بێ ئێمه‌ش ئێستا له كابینه‌ی نوێدا ئه‌و پرۆژه چاکسازییە کە یه‌كێك له خاڵه هه‌ره گرنگه‌كانی ڕێكخستن‌و یه‌كخستنی هێزی پێشمه‌رگه‌یه، بتوانین هێزه‌كانی پێشمه‌رگه به میكانزمێكی گونجاو ڕێكبخه‌ین له‌ژێر سایه‌ی حكومه‌تی هه‌رێمی كوردستاندا تا هەرێمەکەمان بپارێزین له كاتی ململانێ به‌تایبه‌تی له كاتی هه‌ڵبژاردنه‌كان یان ده‌ستاوده‌ستكردنی ده‌سه‌ڵاتدا توشی شه‌ڕێكی دیكه‌ی ناوخۆیی نه‌بینه‌وه.\n* باستان له چاکسازیی كرد له وه‌زاره‌تی پێشمه‌رگه‌دا، ئه‌و پرۆسه‌یه تائێستا به‌چی گه‌یشتووه؟\n- پرۆژه‌کە لە ٣٥ خاڵدا کۆکراوەتەوە، تیمێكی وه‌زاره‌تی پێشمه‌رگه ماوه‌یه‌كی زۆرە ئیش له‌سه‌ر داڕشتنیدا دەکەن بۆ دیاریکردنی میکانیزمی یه‌كخستی هێزه‌كانی پێشمه‌رگه هه‌م له‌ڕووی پێكهاته‌وه هه‌م له‌ڕووی فه‌رمانده‌ییكردنییانەوە. له دنیادا هێزه چەکدارەكان به‌و شێوه‌یه ڕیكده‌خرێن كه ناودەبرێ به (سه‌ركردایه‌تی و كۆنتڕۆڵكردن) زیاتر له دوو مانگه له‌ناو وه‌زاره‌تی پێشمه‌رگه له‌باره‌ی چۆنێتی جێبه‌جێكردنییه‌وه مشتومڕی لەسەر ده‌كرێت.\nله‌سه‌ر هه‌ندێ ورده‌كاری ئیداریی‌و ژمێریاریی بیرو بۆچوونی جیاواز هه‌یە، به‌ڵام له‌سه‌ر چوارچێوه گشتییه‌كه‌ی پرۆژەی چاکسازیی هیچ كێشه‌یه‌ك نییه. من له‌و باوه‌ڕه‌دام له كابینه نۆ‌دا ئه‌و كێشانه چاره‌سه‌ر ده‌بن و ده‌توانین به شێوازێكی گونجاو ئه‌و هێزانه كۆبكه‌ینه‌وه له‌ژێر سایه‌ی وه‌زاره‌تی پێشمه‌رگه‌دا و له‌ژێر فه‌رمانده‌یه‌كی یه‌كگرتوو له هه‌رێمی كوردستان.\nشتێکی گرنگ هەیە ئەویش ئەوەیە نابێ تەرکیزمان ته‌نیا لەسەر هێزێکی یەکگرتووی پێشمه‌رگه هەبێ، بەڵکو ده‌بێ ئێمه لەپاڵ ئەمەدا هێزه‌كانی ئاسایش و دژەتیرۆریش یه‌كبخه‌ین. هێزه‌كانی زێره‌ڤانی و به‌رگریی و فریاکەوت ئاوێتە بکەین هەروەها هێزه‌كانی پۆلیسیش. دەبێ هه‌موو ئه‌و هێزانه‌ی له هه‌رێمی كوردستاندان یەکگرتووبن و فەرماندەیەکی هاوبەش هەبێ بۆ سەرکردایەتیکردنیان تا له‌كاتی مه‌ترسی له‌سه‌ر هه‌رێم هه‌موو به‌یه‌ك ئاراسته ئیش بكه‌ن.\nبەڕاستی نابێ ئه‌م هێزانه خۆیان دوژمنی یه‌كبن له‌سه‌ر بیروباوه‌ڕی سیاسییان چونكه ئه‌وه زۆر زۆر ترسناكه. ئه‌و هێزانه ده‌بێت هه‌ڵگری بیروبڕوای نیشتمانیی بن، داكۆكی له وڵات و سه‌روه‌ری خاك و پارێزگاری له هه‌موو هاوڵاتیان بكه‌ن. چونكه ئیتر نابێ هێزێكی چەکدار حزبێكی سیاسیی یان كه‌سێك بپارێزێ.\n* باشە ئەی ئه‌و هه‌وڵانه‌ی له ئارادان، به‌كوێ گه‌یشتوون؟\n- بێگومان ماوه‌یه‌كی زۆره باسی مه‌سه‌له‌ی یه‌كخستنی هێزه‌كانی پێشمه‌رگه ده‌كرێت و ململانێیه‌كی زۆر له‌سه‌ر ئه‌م بابه‌ته هه‌یه له‌لایه‌ن سیاسییه‌كانه‌وه، پرۆژه زۆره بۆ یه‌كخستنی ئه‌و هێزانه. له ساڵی ٢٠٠٦ه‌وه له هه‌وڵداین و لیژنه‌یه‌كی باڵای یه‌كخستنی هێزه‌كانی پێشمه‌رگه دروستبوو ماوه‌ی چوار ساڵ زیاتر من ئه‌ندامی لیژنه‌ی باڵا بووم وه‌كو یه‌كێتی، لای پارتیشه‌وه به‌ڕێز كاك فه‌ریق شێروان بوو، ئێمه چوار ساڵ زیاتر كارمان كرد هه‌تا یاساوڕێنماییەکانمان یه‌كخست تا بەوەگەیشت هه‌ردوو وه‌زاره‌تمان له٢٠١٠ یه‌كخست، ئێمه نۆ ساڵه خه‌ریكی یه‌كخستنین به‌ڵام له‌و نۆ ساڵه‌دا توانیومانە یه‌ك له‌سه‌ر چواری ئه‌و هێزانه یه‌كبخه‌ین.\nهەرێمی کوردستان نزیكه‌ی ١٧٠ هه‌زار چه‌كداری هه‌یه، ئیستا ٤٢ هه‌زار پێشمه‌رگه یه‌كخراون لەناو ١٤ لیوادا کە لە زمنی وه‌زاره‌تی پێشمه‌رگه‌دان. کەواتە هێشتا ١٢٠ هه‌زار پێشمه‌رگه له‌ژێر فه‌رمانده‌یی هێزی ٧٠ و ٨٠ ماونەتەوە. بێگومان ده‌بێ له پرۆسه‌ی یه‌كخستنی هێزی پێشمه‌رگه‌دا له‌كابینه‌ی داهاتوو بیانخه‌ینه ژێر ڕكێفی وه‌زاره‌تی پێشمه‌رگه‌وە.\n* هۆكارو ئاسته‌نگه‌كانی به‌رده‌م ئه‌م پرۆژه‌یه چین؟\n- هۆکار زۆرن و هەندێکیان په‌یوه‌ندییان به ململانێی سیاسییه‌وه هه‌یە، بۆ نموونە دوای ٢٠١٥ کاتێ كێشه‌یه‌كی گه‌وره له په‌رله‌مانی كوردستان دروستبوو به‌تایبه‌تی له‌نێوان گۆڕان و پارتی، ئه‌وه زۆر ڕۆڵی هه‌بوو له په‌كخستنی پرۆسه‌كه‌دا. بێجگه له‌وه‌ش شه‌ڕی داعش و قەیرانی دارایی ڕۆڵێكی گه‌وره‌یان هه‌بوو بۆ په‌كخستنی پرۆسه‌كه. به‌ڵام ئومێد ده‌كه‌ین ئه‌م حكومه‌ته کە شەراکەتی پارتی و یه‌كێتی و گۆڕانه‌و هه‌موویان پرۆژه‌ی یه‌كخستنیان هه‌یه، کۆتایی پێبهێنرێت و په‌له‌ی تێدا بكرێت. دیاره بێگومان گیروگرفت زۆره، به‌ڵام ده‌بێت بتوانین به‌سه‌ریاندا زاڵ بین.\nبۆ سەرخستنی ئەم پرۆژە گرنگ‌و ستراتیژییە، پێویستە حزبه‌كان متمانه‌یان به یه‌كتری هه‌بێ، هەروەها دەبێ هەموو حزبه‌کان بگه‌نه قه‌ناعه‌ت كه قوه‌ت و توانای حزبی سیاسی له به‌رنامه‌كه‌یدابێ نه‌ك له هێزه سه‌ربازییه‌كه‌یدا. دەبێ ئیتر ئێمه له‌و قاوغه ده‌رچین كه‌حزبی سیاسی به‌هۆی هێزی چه‌كداره‌وه به‌هێزه، بێگومان ئومێدی گه‌وره‌شمان هه‌یه كه ئه‌مه بگۆڕێ.\n* ئەی بۆ دەرەوەی هەرێم بایه‌خی دیپلۆماسی لە یه‌كخستنی ئه‌م هێزانه‌دا لە کوێدایە؟\n- ئێمه له‌ڕووی جوگرافییه‌وه پێگه‌یه‌كی گرنگمان هه‌یه له‌ڕۆژهه‌ڵاتی ناوه‌ڕاستدا، سه‌ره‌ڕای ئه‌وه كوردستان ده‌وڵه‌مه‌نده به نه‌وت و گاز ئه‌مه‌ش ئابووری كوردستان ده‌به‌ستێتەوە به ئابووری جیهانه‌وه. دوای ساڵی ٢٠١٤ لە جیهاندا ناوی پێشمەرگە درەوشایەوە وزۆربه‌ی وڵاتانی جیهان به‌تایبه‌ت ئه‌وروپا و ڕوسیا و ئه‌مریكا و چین، كوردستانیان به‌هۆی ئازایه‌تی هێزی پێشمه‌رگه‌وە دەناسییه‌وه به‌تایبه‌ت له باشوورو ڕۆژئاوای کوردستان.\nوشه‌ی پێشمه‌رگه بووە وشه‌یه‌كی جیهانیی، له رۆژئاواش هێزه‌كانی سوریای دیموكرات و په‌یه‌ده و به‌تایبه‌تیش ئه‌و ژنانه‌ی له‌ناو هێزه‌كانی ئه‌واندا بوون، هێندەی تر ناوی پیشمەرگەیان بەرزکردەوە لەسەر ئاستی جیهان، ئێ کەوابێ دەبێ ئێمه‌ش كه‌ڵك له‌و ناوبانگه وه‌ربگرین و پێشمه‌رگه بكه‌ینه هێزێكی مۆدێرن كه خه‌ڵك شانازیی به ئازایه‌تییه‌وه بكات كه شه‌ڕی دژی تیرۆر ده‌كات.


ئه‌نجومه‌نی فراوانی به‌ڕێوه‌به‌رایه‌تی گشتی یه‌كه‌م كۆبوونه‌وه‌ی ساڵی نوێی به‌ڕێوه‌برد\n"جه‌خت له‌سه‌ر پلانی تۆكمه‌و كاركردن به سیستم‌و ته‌كنه‌لۆجیا كرایه‌وه"\nڕۆژی چوارشه‌ممه، 15ی 1ی 2020، به‌سه‌رپه‌رشتی به‌ڕێز م.عومه‌ر گوڵپی، به‌ڕێوه‌به‌ری گشتی چاودێری‌و گه‌شه‌پێدانی كۆمه‌ڵایه‌تی له پارێزگای سلێمانی،و ئاماده‌بوونی سه‌رجه‌م ئه‌ندامه‌كانی، ئه‌نجومه‌نی فراوانی به‌ڕێوه‌به‌رایه‌تی گشتی یه‌كه‌م كۆبوونه‌وه‌ی ئاسایی ساڵی(2020)ی خۆی به‌ڕێوه‌برد.\nله وته‌یه‌كیدا به‌ڕێز به‌ڕێوه‌به‌ری گشتی سوپاس‌و ده‌ستخۆشی ئاراسته‌ی سه‌رجه‌م كارمه‌ندان‌و به‌رپرسان‌و به‌ڕێوه‌به‌ران كرد كه هاوكاربوون له پێشكه‌شكردنی ئه‌دایه‌كی باشتر له ساڵی (2019)دا، جه‌ختیشی كرده‌وه كه پێویسته هه‌موو لایه‌ك خۆمان بۆ وه‌رزێكی تری پڕ له چالاكی‌و داهێنان له ساڵی نوێدا ئاماده‌بكه‌ین‌و هه‌وڵ بده‌ین له ڕێگه‌ی به‌كارهێنانی سیستم‌و ته‌كنه‌لۆجیاو جێ به‌جێكردنی یاساو ڕێنماییه‌كانه‌وه ئاستی ئه‌دای فه‌رمانگه‌كانی كۆمه‌ڵایه‌تی بگه‌یه‌نینه ئاستێك باشتر جێگه‌ی ڕه‌زامه‌ندی ته‌واوی هاووڵاتیان بێت.\nله كۆبوونه‌وه‌كه‌دا وێڕای پیاچوونه‌وه به كۆنوسی پێشووی دواكۆبوونه‌وه‌ی ساڵی (2019)، گرنگترین به‌رنامه‌و پلانه‌كانی ساڵی 2020 تاوتوێكران، به‌تایبه‌ت به‌رنامه پێویست دانرا بۆ به پڕۆگرامكردنی ئه‌لیكترۆنی سه‌رجه‌م یه‌كه كۆمه‌ڵایه‌تییه‌كان، هه‌روه‌ك جه‌خت كرایه‌وه له‌سه‌ر جێ به‌جێكردنی تۆماری كاری كارمه‌ندان‌و پڕه‌نسیپی پێشكه‌وتوانه‌ی پڕكردنه‌وه پۆسته به‌تاڵه‌كان به‌ڕێگه‌ی سی ڤی بۆ ساڵی نوێ په‌سه‌ندكرایه‌وه.\nله‌لایه‌كی تره‌وه كۆبوونه‌وه‌كه ئه‌نجامی هه‌ڵه‌سه‌نگاندنی دایه‌نگه‌كانی بۆ ساڵی 2019 په‌سه‌ندكرد‌و بڕیاریدا له ڕۆژی یه‌كشه‌ممه له بۆنه‌یه‌كی تایبه‌تدا ڕابگه‌یه‌نرێت، كه هه‌ڵسه‌نگاندنه‌كه به ڕێگه‌یه‌كی پیشه‌ییانه‌و بێلایه‌نانه‌و زانستیانه بۆ دایه‌نگه حكومی‌و ناحكومییه‌كان ئه‌نجامدرابوو.\nهه‌ر له‌و كۆبوونه‌وه‌یه‌دا بڕیاردرا له‌سه‌رجه‌م ئه‌و فه‌رمانگانه‌ی كه هاووڵاتیانی سه‌ردانیان ده‌كه‌ن سیستمی یه‌ك په‌نجه‌ره به‌كاربهێنرێت بۆ ئه‌وه‌ی ئاسانكاری ته‌واو پێشكه‌ش به هاووڵاتیان بكرێت.\nله كۆتایی كۆبوونه‌وه‌كه‌شدا بڕیاردرا، كۆوبونه‌وه‌ی داهاتوو له ڕۆژی چوارشه‌ممه، 12ی 2ی 2020 به‌ڕێوه بچێت.\nعومەر گوڵپی: نەرمی لە مامەڵە لەگەڵ منداڵان و ڕێزگرتنی دای...\nلە ماوەی سێ مانگی ڕابردوودا لیژنه‌كان 182 سه‌ردانیان بۆ دا...


Mewda Media | مەولانای رۆمی؛ عەشق ژیانی پێچەوانە دەکاتەوە\nمەولانای رۆمی؛ عەشق ژیانی پێچەوانە دەکاتەوە\nمەودا میدیا - سلێمانی | 2022/04/20\nمەولانای رۆمی... دەڵێت\nخۆزگە دوو دڵم هەبووایە\nکە یەکەمیان پڕ بوایە لە خۆشەویستیی خوا\nئەوەی دووەمیش لە داخی یەکەم زیاتر\nخوای خۆش بویستایە\nرێگەی گەشتن بە خودا زۆرە\nمن خۆشەویستیم هـەڵبژارد\nله‌گه‌ڵ چاک هه‌ر ده‌بێ چاک بیت\n مه‌عریفه‌ت ئه‌وه‌یه له‌گه‌ڵ خراپ چاک بیت\nبیری ئەکەم و پیرم ئەکا\nئەمە چ زوڵمێکە لە خۆمی ئەکەم\nمەولانای رۆمی ئەو کەسەی رۆژانە وتەکان دەخوێنینەوە و شیری دەکەین لە سۆشیاڵ میدیا، مەولانای رۆمی راستی یان خورافیات\nمەولانای رۆمی ئەو کەسەی هەمووان سەرسامی وتەکانین و بەپاشای زاناکان دەناسرێت.\nمەلانا عەشق کردی بە زانا، شاعیر، فەقیھ، ئاییناس و عارفێکی فارسیزمان\nمەولانای رۆمی ناوی تەواوی جەلالەدین محەمەد بەلخی ناسراو بە رۆمی لەدایکبووی ئەیلولی ١٢٠٧ لە گوندی وەخش دەکەوێتە وڵاتی تاجیکستان، رۆمی زۆربەی ژیانی لەژێر دەستەڵاتی سەلجوقی فەرمانڕەوای رۆم بەسەر بردووە کە شوێنەکەی دەکەوێتە ناوچەی ئەنادۆڵ، و ھەر لەوێیش زۆربەی بەرھەمەکانی نووسیوەتەوە و لە ژێر کاریگەریی زمانی فارسیدا بووە\nمەولانا لە سەرەتا وەکو کەسێکی زانستخوازو حەکیم و خواناس دەردەکەوت\nلەکانوونی یەکەمی ١٢٧٣ کۆچی دواییکردووە لە شاری کۆنیای تورکیا نێژراوە و ئێستا خەڵکێکی زۆر سەردانی گۆڕەکەی دەکەن\nمەولانا هەمیشە بەگەورە سەیرکراو عەلی شەریعەتی لەبارەیەوە دەڵێت: ئەگەر مەولانا نەبوایە، ئەوا من خۆمم کوشتبوو.\nمەولانا عاشق دەبێت. دەوترێت عەشق کردی بە شاعیر و نووسەر\nعەشق مەولانا لە مەلایەتییەوە دەگۆڕێت بۆ شاعیر وێلبوون بۆ عەشقەکەی\nبۆ گەیشتن بە خۆشەویستەکەی هەمووشتێکی دەنووسی\nشەمسی تەبریزی یەکێکە لە عارفە ناسراوەکان و بەو کاریگەرییە گەورەیە بەناوبانگە کە لەسەر مەولانا بەجێی هێشت. مەولانا لە خۆشەویستی و لەژێر کاریگەریی شەمسی تەبریزیدا سەدان پارچە شیعری نووسیوە و کۆی دیوانەکەی پێشکەشی شەمسی تەبریزی کردووە. دەوترێت عەشقەکەی مەولانا بێ ئەنجام دەبێت و بەشمس ناگات و لە کۆتاییدا شەمس دەکوژرێت.\nیەکەم و ئاخر بەرهەمی\nبەرهەمەکانی رۆمی بە فارسی نووسراونەتەوە و مەسنەوییەکانی ئەو یەکێکن لە پاراوترین شاکارەکانی ئەدەبی فارسی، و یەکێکن لە کارە شانازییپێکراوەکانی زمانی فارسی.\nشیعرەکانی بە شێوەیەکی بەرفراوان بۆ چەندین زمانی دنیا وەرگێڕدراون و بۆ چەندین شێوازی جودا وەچەرخێنراون. لە ساڵی ٢٠٠٧دا، بە بەناوبانگترین شاعیر وەسف کرا لە ئەمەریکادا.\nدیوانی شەمس بریتییە لە کۆکراوەی غەزەل و چوارینە و تەرجیعبەندەکانی مەولانا، بەپێی چاپی بەدیعوزەمان فروزانفەر، کە لەسەر بنەمای کۆنترین دەستنووسەکانە ئەم دیوانەیە و نوسراوەتەوە، زیاد لە ٤٤٠٠٠ دێڕە.\nمەولانا ژمارەیەکی زۆری لە غەزەلەکانی بە وشەی بێدەنگ (خمش) کۆتاییی پێ ھێناوە کە بریتی بووە لە نازناوی خۆی\nھەندێکی تریشی بە ناوی حوسامەدین چەلەبی و سەڵاحەدین زەرکوب کۆتایی پێ ھێناوە، بەڵام زۆرینەی غەزەلەکان بە ناوی شەمسی تەبرێزی تەواو کردووە. دیوانی شەمس ھۆنراوەی تێدایە بە زمانەکانی فارسی و عەرەبی و کەمێکیش تورکی و یۆنانی.\nمەسنەوی یان مەسنەوی مەعنەوی دیوانێکی شیعری مەولانا جەلالەددینی رۆمییە. ئەم دیوانە وەرگێڕدراوەتە سەر ٥٠ زمان. ژمارەی دێڕەکانی نێو مەسنەوی ٢٥٦٣٢ دێرن، کە دابەشبوونەتە سەر ٦ بەرگ.\nحوسامەدین چەلەبی قوتابی کوردی مەولانا بووە زۆربری بەرهەمەکانی مەولانای نووسیوەتەوە و پاراستویەتێ.\nمەولانا دەربارەی پێغەمبەری (د. خ. ) ئیسلام دەڵێت:


ژمارەی قوربانیانی بۆردومانەكەی فڕۆکە جەنگییەکانی تورکیا بۆسەر نەخوشخانەی سکێنێ لە شەنگال گەیشتە شەش كوژراو و حەوت بریندار.\nدوانیوەڕۆی ئەمڕۆ فڕۆكەكانی توركیا سێ جار بۆردومانی دەڤەری سكێنێ-یان لە شەنگال كردووە.\nپەیامنێرمان لە ناوچەكە پێیڕاگەیاندین، دوانیوەڕۆی ئەمڕۆ لە دەوروبەری كاتژمێر 2:30، فڕۆكەكانی توركیا زیاتر لە سێ جار دەڤەری سكێنێ-یان لە قەزای شەنگال بۆردومان كردووە.\nبەپێی ئەو زانیارییانەی لە قەزاكەوە بە پەیامنێرمان دراوە، “بەهۆی بۆردومانی فڕۆكەكانی توركیا بۆسەر نەخۆشخانەكە شەش كەس كوژراون كە سێیان ئیزیدی بوون و سێیەكەی دیكەشیان عەرەبوون، هەروەها حەوت كەسیش برینداربوون”.\nدوێنێش فڕۆكەی بێفڕۆكەوانی توركیا لە ناوەندی قەزای شەنگال سەركردەیەكی یەبەشە-یان كردە ئامانج و شەهیدیان كرد.\nكەسانی دژ بە مسوڵمانان لە ئەڵمانیا زیادیانكردووە


بۆچ ده‌بێت به کوردی بخوێنینه‌وه و بنووسین / هۆمه‌ر نۆریاوی – پایگاه خبری نوریاو … 1 2 3 4 5\nمـظفـر ولـدبیگی دی ۲۱, ۱۳۹۵\t5 دیدگاه 541 بازدید\nبه درێژایی مێژوو، کورد له‌به‌ر ئه‌وه‌ی خاوه‌نی کیان و ده‌سته‌ڵاتی خۆی نه‌بووه و به‌رده‌وامیش بنده‌ست بووه، ئه‌و ماف و حه‌قه‌ی پێنه‌دراوه به زمانی خۆی بخوێنێته‌وه و بنووسێت. هه‌ر ئه‌م پرسه له‌سه‌ر تاک و کۆی کۆمه‌ڵگه‌ی کوردی کاریگه‌ر بووه و تا هاتووه خوێنده‌وار و ده‌سته‌بژێری کوردی کوردینه‌زان ئیدی وا له نێو فه‌رهه‌نگ و زمانی سه‌رده‌ستدا تواوه‌ته‌وه که ته‌نانه‌ت حاشای له کوردبوونی خۆیشی کردووه و نموونه‌یش که‌م نین ژماری ئه‌و به ناو ڕۆشنبیره کوردانه‌ی بێبه‌زه‌ییانه به‌رانبه‌ر زمان و کولتووری کوردی هه‌ڵوێستیان گرتووه و به‌ره‌نگاری بوونه‌ته‌وه و به جۆرێک ڕێخۆشکه‌ر بوونه بۆ هێرشی ناڕه‌وای ده‌سته‌ڵاته زاڵه‌کان بۆ سه‌ر کورد. ئیدی وای لێ هاتووه که قوتابیی و خوێندکار و خوێنده‌واری کورد هه‌موو هه‌وڵ و چالاکیی و خه‌باتی خۆی خستۆته پێناو خزمه‌تکردنی زمان و فه‌رهه‌نگی زاڵ و باڵاده‌ست و که‌متر لای له خودی خۆی کردۆته‌وه. گه‌ر ئاوڕێک له ڕابردوویه‌کی نه‌فره دوور بده‌ینه‌وه ،ده‌بینین که به‌شێکی ڕۆشنبیرانی نێو ڕووبه‌ر و پانتایی زمانه‌کانی عه‌ره‌بی، فارسیی و تورکی، کورد بوونه و به‌رهه‌م و کتێب و هزر و بیری خۆیان به‌و زمانانه نووسیوه. له‌و نێوانه‌دا ژماره‌یه‌ک له‌و که‌سایه‌تییانه‌یش ڕاسته جه‌بری زه‌مه‌ن به‌و ده‌رده‌ی بردوون و ده‌رفه‌تی نووسین به کوردی پێنه‌داون لێ(به‌ڵام)، هه‌وێن و ناوه‌رۆک و جه‌وهه‌ری به‌رهه‌مه‌کانیان هه‌موو کوردییه و له‌و ڕێگه‌وه ئه‌رکی سه‌رشانیان به‌رانبه‌ر گه‌ل و فه‌رهه‌نگه‌که‌یان جێبه‌جێ کردووه. که‌چی به‌شێکی دی ئه‌و که‌سایه‌تییانه ته‌نانه‌ت نکۆڵییان له کوردبوونی خۆ و میلله‌ته‌که‌یان کردووه و خۆیان له نێو بازنه‌ی زمان و فه‌رهه‌نگی زاڵدا دیوه‌ته‌وه. هه‌ر ئه‌م پرسه به شێوه‌یه‌کی نه‌رێنی له‌سه‌ر خوێنده‌وار و توێژی زانستگه‌یی و بگره تاکی کوردیش کاریگه‌ر بووه و داڕووخانێکی له که‌سایه‌تی مرۆی کورددا دروست کردووه. دوابه‌دوای ئه‌و هه‌موو شۆڕشه‌ی له ئاستی جیهان خاسما(به‌تایبه‌ت)له وڵاتانی ئه‌ورووپاییدا سه‌ر هه‌ڵده‌دات، ده‌رهاویشته‌کانی ئه‌م شۆڕش و ڕێنسانسه، دونیاکه‌ی ئێمه‌یش ده‌گرێته‌وه و سه‌رده‌می ڕۆشنگه‌ری له ڕێوه ده‌گات. کوردیش وه‌ک گه‌لانی دی سه‌رزه‌وی له‌و خه‌وی گرانی غه‌فڵه‌ته ڕاده‌چڵه‌کێت و شۆڕش و هه‌ژانێک کۆمه‌ڵگه‌ی کوردی ده‌ته‌نێته‌وه و خوێندنه‌وه و نووسین به کوردی ده‌ست پێ ده‌کات. پاش ئه‌وه‌ی ساڵی ۱۸۹۸(۱۲۷۷ی هه‌تاوی) له قاهیره‌ی پێته‌ختی میسر له لایه‌ن “میقداد مه‌دحه‌ت به‌درخان”ه‌وه ڕۆژنامه‌ی “کوردستان” چاپ و بڵاو ده‌کرێته‌وه ،ڕۆژنامه‌گه‌ری کوردی سه‌ر هه‌ڵده‌دات و ئه‌مجاره زمانی کوردی به فه‌رمی ده‌بێته زمانی گۆڤار و بڵاڤۆک. وا نها(ئێستا) ۱۱۸ ساڵ به‌سه‌ر ئه‌و ڕۆژگاره‌دا تێده‌په‌ڕێت که‌چی به داخه‌وه هێشتا گه‌نج و لاوی خوێنده‌واری کورد قسه‌ی زمان و دڵی به زمانی فارسیی و… دێنێته زمان و گه‌ر یه‌ک له هه‌زارانیش ده‌ربکه‌وێت(په‌یدا بێت) و به زمانه‌که‌ی خۆی بنووسێت(زێتر مه‌به‌ستم ڕۆژهه‌ڵاتی کوردستانه)، وه‌به‌ر هێرش و په‌لامار ده‌ردرێت که بۆچ به فارسی نانووسیت تا ئێمه لێت تێبگه‌ین و به‌رسڤ و وه‌رام و جواوت بده‌ینه‌وه. کورد قه‌ت میلله‌تێکی ڕه‌گه‌زپه‌رست و شۆڤێنی نه‌بووه و به‌وپه‌ڕی ڕێزه‌وه به‌رانبه‌ر گه‌لانی ده‌ر و جیران جووڵاوته‌وه و فێری زمان و فه‌رهه‌نگی وان بووه و بگره خزمه‌تی کردوون به‌ڵام چه‌ند فارس و عه‌ره‌ب و تورکت پێ شک دێت هه‌ڵوێستێکی ئه‌وتۆیان له هه‌مبه‌ر ئه‌م میلله‌ته ئاشتیخواز و خاوه‌ن ژیار و شارستانییه‌تدا نواندبێت؟ به‌ڕاستی جێی داخ و که‌سه‌ره که ئێمه‌ی کورد ته‌نانه‌ت له لایه‌ن خۆیشمانه‌وه به‌ر په‌لامار ده‌درێن. ده‌بێت هۆن هۆن فرمێسک هه‌ڵڕێژین بۆ ئه‌م سه‌رده‌مه‌ی که لاوی خوێنده‌وارمان داوامان لێ بکات ده‌بێت به فارسی بنووسین. تا کاتێک ئێمه زمان و فه‌رهه‌نگی خۆ له به‌رانبه‌ر زمانه‌کانی دیکه‌دا به نزم و نامۆ و بێگانه سه‌یر بکه‌ین و خۆمان به که‌م ببینین، ڕه‌وش و وه‌زعمان له‌مه باشتر نابێت! ئه‌ی که‌نگێ ده‌بێت ئێمه‌یش به خۆدا بچینه‌وه و شۆڕشێکی فه‌رهه‌نگی بخه‌ینه ڕێ؟! زمانی زانستی چلۆن دروست ده‌بێت؟ بزووتنه‌وه‌ی وه‌رگێڕان چ ده‌ورێک له‌م نێوانه‌دا ده‌بینێت؟ گه‌ر زمانه‌کانی فارسیی و…ئه‌مڕۆکه له ئاستی جیهاندا ئه‌وه‌نده ده‌ور ده‌بینن و به‌رهه‌میان بۆ زمانه‌کانی دی وه‌رده‌گێڕدرێت و به هه‌زاران ده‌زگه و ڕێکخراو و نووسه‌ر و وه‌رگێڕ (که به‌شێکیشیان کوردن)، خزمه‌تیان ده‌که‌ن، له مێژه ئه‌م شۆڕشه‌یان ده‌ست پێکردووه و خاوه‌نی ئیراده‌یه‌کی ئه‌وتۆن و ئه‌و هه‌ستی نه‌ته‌وه‌یی و نیشتمانییه‌یان لا دروست بووه. به‌ڵام ئێستایشی له‌گه‌ڵ بێت گه‌ر له‌م به‌شه‌ی کوردستان(ڕۆژهه‌ڵات)دا ژماره‌یه‌ک که‌س په‌یدا بن و به کوردی بنووسن، داوایان لێ ده‌کرێت بگه‌ڕێنه‌وه سه‌ر نووسین به زمانی فارسی با کورده‌ی داماو لێی تێبگات! ئه‌م دۆخه به‌ڕاستی هه‌ژێنه‌ره و ده‌بێت بۆی بگرین. ئاخر ئه‌مه کوێی ده‌مارگرژیی ده‌بێت که کورد بیه‌وێت به زمانی خۆی بنووسێت؟! کوێی ئه‌م پرسه دژایه‌تیکردنی زمان و فه‌رهه‌نگه‌کانی دیکه‌یه که ئێمه‌ی کورد به کوردی بخوێنینه‌وه؟! فه‌رهه‌نگ و زمانی سه‌رده‌ست ئه‌وه‌نده دزه‌ی کردۆته نێو ناخمانه‌وه که هه‌موو شتێکی خۆمان به سووک و که‌م بایه‌خ ده‌بینین و خێرا دژی ده‌وه‌ستینه‌وه. گه‌ر دوێنێ و پێرێ هه‌له‌که له‌بار و گونجاو نه‌بوو، خۆ ئه‌مڕۆکه هه‌موو تاکێکی کورد له دووره‌ده‌ستترین گونده‌کانی کوردستاندا ئه‌وه‌نده سه‌رچاوه و ژێده‌ری له‌به‌رده‌ستدایه ده‌توانێت له خودی خۆیه‌وه ده‌ست پێ بکات و بزاڤێک بخاته ڕێ. گه‌ر خودی خۆمان ئه‌م شۆڕشه نه‌خه‌ینه ڕێ به دڵنیاییه‌وه ده‌ستێک له ده‌ره‌وه‌ی خۆمانه‌وه کار و ئیشمان بۆ ناکات. ئه‌گینا ئه‌م ڕه‌وته هه‌ر وا ده‌ڕوات و ئێمه‌یش هه‌ر درێژه‌پێده‌ری پێشووان ده‌بین و به ده‌ستی خۆ ،زمانی خۆمان په‌راوێز ده‌خه‌ین یان به واتایه‌کی ڕاستتر چاڵ ده‌که‌ین. با له دید و ڕوانگه‌یه‌کی دیکه‌وه سه‌یری زمان بکه‌ین و بزانین ئایا ئه‌وه‌ی بیه‌وێت به زمانی خۆی بخوێنێته‌وه و بنووسێت ،ده‌مارگرژه یان به پێچه‌وانه‌وه؟\nکورته تێبینییه‌ک: ئه‌م بابه‌ته له ژماره ۱۳ی دوو حه‌وته‌نامه‌ی “لووتکه”،گۆشه‌ی “نیگا”،لاپه‌ڕه‌ی ۷دا چاپ و بڵاو بۆته‌وه.چه‌ند ژێده‌ر و سه‌رچاوه‌یه‌کی ده‌کارهاتوو بۆ نووسینی ئه‌م بابه‌ته لای گۆڤاری “لووتکه” پارێزراون.\n۱۹ی سه‌رماوه‌زی ۲۷۱۶(۱۳۹۵ی هه‌تاوی)\nبۆچ ده‌بێت به کوردی بخوێنینه‌وه و بنووسین هۆمه‌ر نۆریاوی پاوه پاوه ده نگی نوریاو ده نگی نوریاو زبان مادری عمرولدبیگی کورد هه و مه رنوریاوی\t1395-10-21\nدی 21, 1395 در 9:27 ب.ظ\nبژی کاکه به ریز ب راستی مایه شانازی ت بو هورامان\nدی 22, 1395 در 6:59 ب.ظ\nهه ر بژیت کاک هومه ر به راستی جیی شانازیه که جه نابت له بواری که لتوریه وه هینده تی اکوشی\nدی 23, 1395 در 8:09 ب.ظ\nبه راستي سپاس بو ئه و هه مو تيبينيه جوانه ت ماموستا\nهيوادارم نمونه ي جه نابت زورتر بيت وو بتوانين شتي زورترتان لي فير بين\nسپاس بو مالپه ري نورياو بو بلاوكردنه وه ي ئه و نوسراوه پر فايدانه\nدی 26, 1395 در 5:29 ب.ظ\nبژی کاک گیان\nبهمن 1, 1395 در 5:51 ب.ظ\nئه‌م بزاوت و جموجوڵه(خوێندنه‌وه و نووسین به کوردی) تا زووتر ده‌ست پێ بکات ، هێشتا وه‌بزانه دره‌نگه و له‌سه‌ر تاک به تاکی کورده خه‌مخۆرانه ئه‌م بزاڤه به‌ره‌و پێشه‌وه ڕێنمون بکات. گه‌لان و میلله‌تانی خاوه‌ن ده‌سه‌ڵات و به‌توانا له ڕۆژگاری ئه‌مڕۆدا سه‌رده‌مانێک ئه‌وانیش وه‌ک ئه‌مڕۆی ئێمه بوونه و خه‌باتیان کردووه و تێکۆشاون تا به‌مڕۆ گه‌ییشتوون. خستنه ڕێی شۆڕش و جووڵه‌یه‌کی هه‌مووانی، ده‌سته‌به‌ری داهاتوویه‌کی گه‌ش و سبه‌یه‌کی ڕوون ده‌کات. هه‌موو تاکێکی وشیار و گشت خوێنده‌وارێک له‌سه‌رشانیه‌تی له‌م پێناوه‌دا هه‌نگاو هه‌ڵبگرێت و خزمه‌تی ده‌وڵه‌مه‌ندکردنی سامانی فه‌رهه‌نگیی میلله‌ته‌که‌ی بکات. گرینگ هه‌ڵگرتنی یه‌که‌م هه‌نگاوه و پاشان ڕێ هه‌موارتر ده‌بێت و ڕۆژ له دوای ڕۆژ تێکۆشانه‌که زێتر له ئامانجه‌وه نزیکتر ده‌بێته‌وه. ئاواتمه هه‌موو کوردێک به‌رانبه‌ر به‌م پرسه هه‌ره هه‌ستیاره هه‌ست به به‌رپرسیاره‌تی بکات و ئه‌وه‌ی له ده‌ستی دێت، جێبه‌جێی بکات. نموونه‌ی ئێوه‌ی ئازیزیش به‌ڕێزان: کارۆ، کورد، هیروێ و سه‌رپاک خوێنه‌رانی وردبین زیاتر بێت. من به ئه‌شقی ئێوه‌ی دڵسۆز و پشتیوان و پاڵپشته که پێمده‌کرێت سووکه هه‌نگاوێک هه‌ڵبێنم. هه‌رده‌م له به‌ر سێبه‌ری نیگامدان و خۆشه‌ویستی منن.\n۱ی ڕێبه‌ندانی ۲۷۱۶(۱۳۹۵ی هه‌تاوی)\nبدرود مهماندار سخاوتمند هه ورامان بدرود\nمختصری اززندگی ماموستاملا امین کلاشی


سۆشیال مێدیا وەک جێگرەوەی ڕاگەیاندنی تەقلیدی\nحامد محەمەد عەلی 17/06/2022 - 21:18 وتار\nشکستی مێدیاو ڕاگەیاندنی گشتی و تەقلیدی لە کوردستان و ناوچەکە و بەجوانی ئەنجام نەدانی ئەرکەکانیان وەک دەسەڵاتی چوارەم ، هۆکارێکی سەرەکیە بۆ ڕۆژ بەڕۆژ گەشەکردنی (مێدیای ئەلیکترۆنی بەگشتی و سۆشیال مێدیا) بەتایبەتی .\nئەو بۆشاییەی کە ئەمرۆ میدیای تەقلیدی و گشتی نەیتوانیوە پڕی کاتەوە ، سۆشیال مێدیا هەوڵ دەدا پڕی کاتەوە..\nئیتر هەندێ جار بەچاکی و هەندێ جاریش بەسەقەتی و ناڕێکی ، بەڵام ئەم مێدیایە زیاتر تینویەتی جەماوەر دەشکێنێ و زۆرترو ڕوونتر پەنجە دەخاتە سەر کەموکوڕی و برینەکان و ڕاشکاوانەتر پەنجە بۆ گەندەڵیەکان ڕادەکێشێ.\nئاخر کەناڵە تەقلیدیەکانی ڕاگەیاندن بەڕاستی وەکو پێویست خۆیان ماندو ناکەن و بەدوای پرس و ڕوداوەکاندا ناچن ، بنکۆڵکاری ورد بۆ کێشەکان ناکەن ، بەڵکو ئەوەی دەیکەن ، بڵاوکردنەوەی هەندێ هەواڵی سواوە لەگەڵ بەدواداچونێکی ڕوکەشانەی دوابڕاو ،کە هیچ کاریگەرییەک بەجێ ناهێڵێ.\nهێشتا مێدیا لەکوردستان نەیتوانیوە پێمان بڵێ : بۆچی دابەشکردنی بەشەخۆراکی مانگانە لەهەرێم و لەبەشەکانی دیکەی ئێراق وەکو یەک نیە و لێرە دوا دەکەوێ ،یان کوالیتی خراپە ؟ مێدیا لێرە نەیتوانیوە بەوردی بەدواداچوون بۆ کێشەی گرانی بەنزین و سوتەمەنی بەگشتی بکات و خراپی کوالیتیەکەی شی بکاتەوە..\nبە بۆچوونی خۆم مێدیا ( ڕاگەیاندن) ئەگەر سەربەخۆو ئازاد نەبێ وئەگەر کاراکتەرەکانی پرۆفیشناڵ و ئازاو لێبڕاو نەبن و پیشەییانە کارنەکەن ، ناتوانێت ئەو مێدیایە بێت کە ڕای گشتی دەجوڵێنێ، ناتوانێت ببێتە ئەو ڕاگەیاندنە کە پێی بوترێ ( دەسەڵاتی چوارەم ، یان خاوەن شکۆ ).\nبەداخەوە ڕاگەیاندن لەکوردستان یان حیزبیە ،یان لەسێبەری حیزبدایە و بەپارەی حیزبە گەورەکان هەڵدەسوڕێ و لەسەر پێی خۆی ڕانەوەستاوە.\nهەروەها مێدیاکارەکانیش یان کادرو لایەنگری حیزبن ، یان موچەخۆری حیزبن ، لەهەمانکاتیشدا لەڕووی پیشەییەوە هێشتا لەئاستی پێویستدا نین و پیشەکەیان نەبۆتە ناسنامەو جێی شانازی بۆیان .\nلەڕاستیدا هەموو ئەمانە کۆسپ و ئاستەنگن لەبەردەم ئەم ڕاگەیاندنە تەقلیدیە دا کەنەتوانێت پەیامی خۆی بەجوانی بگەیەنێت و (بینەرو بیسەرو خوێنەرەکانی) تێرو دڵخۆش بکات.\nهەربۆیە ڕۆژ بەڕۆژ (سۆشیال مێدیا) گەشەدەکات و فراوانترو کاریگەرتر دەبێ و لەبەرامبەریشدا مێدیاو ڕاگەیاندنی باو پاشەکشە دەکات.\nهۆکاری سەرەکی زیادبوونی خوێ لە ئاوی شەتو عەرەبدا ئاشکرادەکرێ\nپشرەو نوری سەعید : هەرێمی کوردستان خاوەنی ٣٦٠٠ مێگاوات کارەبایە\nپەرلەمانی کوردستان: پێویستە چەک لە ژیانی ڕۆژانەی خەڵک دوور بخرێتەوە\nگەنجە یوتیوبەرەکەی شاری دهۆک گیانی لەدەست دا


ملیارەها مێروی ورد هێرش دەکەن سەر ناوچەیەکی نیشتەجێبونی سەر بە ویلایەتی کالیفۆرنیا و زۆبەری شوێنە گشتییەکان و ماڵان دادەپۆشن.\nدوای لێکۆڵینەوەش لەو دیاردەیە، شارەزایانی تاقیگەکانی کالیفۆرنیا ئاشکرایانکرد ئەو مێروە وردە ناوی (شینیش)ە و لە روەک و گژو گیاوە پەیدا دەبن و زیانێکی ئەوەتۆیان نییە، لەگەڵئەوەشدا یەکەی لەناوبردنی مێروەکانی ناوچەکە هەڵمەتێکیان ئەنجامدا بۆ لەناوبردنی ئەو مێروانە.\n13/05/2015 بینین: 30528


له‌لایه‌ن: ئەنەس جومعە - به‌روار: 2021-07-31-19:29:00 - کۆدی بابەت: 6124\nکۆنیشانەی باڕت چییە؟\nکۆنیشانەی باڕت یان بارس حاڵەتێکی نەخۆشییە کە توشی نێر دەبێت، کە دەبێتە هۆی گەورەبوون و لاوازبوونی ماسولکەکانی دڵ و پێی دەوترێت فراوانبوونە تێکچوونی ماسولکەکانی دڵ، کە دڵ توانای پاڵنانی خوێنی کەم دەکات و لە هەندێک جێیەکانی دڵدا ڕیشاڵی نەرم جێی ڕیشاڵی ماسولکە دەگرێتەوە، پێشی دەوترێت بەڕیشاڵبوونی دیواری ناوەوەی خوێنبەر.\nکۆنیشانەی باڕت دەردەکەوێت لە کاتی لەدایکبوون و مانگەکانی سەرەتای ژیان، کە ڕەنگە ببێتە هۆی پەککەوتنی ماسولکەکانی دڵ و لاوازی ئەو ماسولکانەی بەکاردێن بۆ جوڵە کە پێشیان دەوترێت پەیکەرەماسولکە، کۆنیشانەی باڕت بەوە جیا دەکرێتەوە کە دەبێتە هۆی هەوکردنی بەردەوام بەهۆی کەمیی خڕۆکە سپییەکانی خوێنەوە، کە هۆکارە بۆ باڵا کورتی و ڕووبەڕووبوونەوەی بەکتریا و ڤایرۆسەکان لەلایەن جەستەوە قورس دەکات، کە مەترسی توشبوون بە هەوکردنی بەردەوام زیاد دەکات، نیشانەکانی ئەم حالەتەش هەر لە منداڵییەوە دەردەکەوێت بە دواکەوتنی توانا جوڵەییەکان وەکوو ڕێکردن و گامۆڵکێ، هەروەها هەستکردن بە هیلاکیەکی زۆر.\nزۆرجار قەبارەی توشبووانی ئەم کۆنیشانەیە کەمترە لە کەسانی ئاسایی، گەشەکردنیشیان بە درێژایی ژیانیان هێواشە، لە تەمەنی پێگەیشتنیشدا کەم گەشەیی دەردەکەوێت بە تەواوەتی، بەڵام بە گشتی پیاوانی توشبوو بە نەخۆشییەکە کورتە باڵا دەبن و چەند نیشانەیەکی جیاکەرەوەیان هەیە لە دەموچاویاندا، وەکوو دەرپەڕینی دوو ڕوومەتەکە، بەڵام زیرەکییان ئاساییە، وێڕای ئەوەی کە دەکرێت توشی قورسی ببن لە توانا بیرکارییەکان یان چارەسەری مەتەڵەکان، هەروەها پەیوەندیی هەیە بە زیادبوونی ئاستی هەندێک ترشی ئەندامی لە میز و خوێندا، وەکوو ترشی گلۆتینی سێ مەسیلی.\nنیشانەکانی کۆنیشانەی باڕت\nلەگەڵ ئەوەی کۆنیشانەی باڕت پەیوەندی هەیە بە زۆرینەی کۆئەندامەکانی لەشەوە بەڵام بە سێ تایبەتمەندی سەرەکییەوە بەستراوە، ئەوانیش: تێکچوونی ماسولکەکانی دڵ، کە دەبێتە هۆی درێژبوونەوەی ماسولکە و فراوانبوونی و ڕیشاڵەکان نەرم دەبن، کە ئەمەش کورتبوونەوەی ماسولکە بۆ پاڵپێوەنانی خوێن قورس دەکات، هەروەها کەمبوونەوەی ئاستی خڕۆکە سپییەکانی خوێن، هەروەها دواکەوتنی گەشە و لاوازی پەیکەرەماسولکە کە هۆکارە بۆ قورسبوونی ڕاهێنانی وەرزشی و خێراتر ماندووبوون.\nلە گرنگترین نیشانەکانی دەرکەوتوو لەسەر کەسانی توشبوو بە نەخۆشییەکانی دڵ بریتین لە ناڕێکی لێدانەکانی دڵ، پەککەوتنی ماسولکەکانی دڵ، درەنگ بەدەستهێنانی توانا جوڵەییەکان و لاوازی ماسولکەکان و سکچوونی درێژخایەن و بەردەوام، ماندووبوون لە چالاکییە ئاساییەکان، قورسی فێربوون و کێشەی خۆراک خواردن لە قۆناغی منداڵیدا و قورسی ئەنجامدانی ئەو چالاکییانەی پێویستیان بە توانای بینایی هەیە و وەستانی گەشە و کورتەباڵایی و دواکەوتنی پێگەیشتن و هەوکردنی بەردەوام، وێڕای نیشانە زۆر دیارەکانت دەموچاو وەکوو گوێ و ڕوومەتی دەرپەڕیو و چاوی بە قوڵداچوو.\nدەستنیشانکردنی کۆنیشانەی باڕت\nبەزۆری دەستنیشانکردنی کۆنیشانەی باڕت پاش ماوەیەکی کەم لە لەدایکبوونی منداڵی نێر دەبێت بەهۆی پەیوەندیی نەخۆشییەکە بە کڕۆمۆسۆمی X، ئەویش لە کاتی ئەنجامدانی پشکنینی گشتی منداڵەکە بۆ هەڵسەنگاندنی تەندروستی گشتی منداڵەکە، کە حاڵەتەکانی نەخۆشییەکانی دڵ و لوولەکانی خوێن دەردەکەوێت، هەروەها کەمی هەندێک جۆری خڕۆکە سوورەکانی خوێن و هەندێک تایبەتمەندی فیزیایی پەیوەست بەم کۆنیشانەیەوە، هەروەها کەسانی توشبوو بەم کۆنیشانەیە ئاستی ترشی مەسیل گلۆتینیکیان بەرزە لە میز و خوێندا، بەڵام ئاستی ئەم ترشە پەیوەست نییە بە توندی نەخۆشییەکەوە، کە لە هەندێک حاڵەتدا نیشانەکانی نەخۆشییەکە زۆر قورسە بەڵام ئاستی ترشەکە ئاساییە.\nچارەسەری کۆنیشانەی بارت\nتاکوو ئێستا هیچ چارەسەرێک بۆ کۆنیشانەی بارت بەردەست نییە، بەڵام ئەوەی بەردەستە چارەسەری نیشانەکانە، بۆیە منداڵانی توشبوو پێویستیان بە تیمێکی پزیشکی تایبەتمەند هەیە بۆ چارەسەری حاڵەتەکەیان، بۆنموونە پسپۆڕی خوێن گرنگی بە تەندروستی دڵ و لوولەکانی خوێن دەدات کە ئەوە گرنگترین شتە کە دەتوانێت بیکات و ئەویش بەهۆی ئەوەی لێکەوتەکانی زۆر مەترسیدارن و ڕەنگە کوژەر بن، هەروەها ڕەنگە پێویستیان بە پسپۆڕێکی خوێن و بەرگری هەبێت بۆ کۆنترۆڵکردنی هەندێک نیشانە کە دەکرێت مەترسیاداربن، بەڵام حاڵەتەکانی دڵی پەیوەست بەم نەخۆشییەوە ڕەنگە کۆتایی بێت و پێویستی بە چارەسەر نەبێت پاش قۆناغی پێگەیشتن.\nدەکرێت خۆپارێزی لە لێکەوتەکانی کەمبوونەوەی خڕۆکە سپییەکان بکرێت وەکوو هەوکردنی بەردەوام، ئەویش بە پێدانی دژە زیندەییەکان کە هەندێک جار وەکوو خۆپارێزی دەدرێن، کە ڕەنگە هەوکردنە بەکتریاییەکان ببنە هۆی ژەهراویبوون، هەروەها مردنی کەسانی توشبوو بەم کۆنیشانەیە.\nسەبارەت بە کێشەکانی جوڵە و بێتوانایی جەستەیی بەهۆی لاوازی ماسولکەکانەوە دەکرێت کەرەستەکانی یارمەتیدەری جوڵە بەکاربهێنرێت، وێڕای یارمەتی پسپۆڕی چارەسەری سروشتی و کردەیی منداڵان، لەکاتی چوونە قوتابخانەش دەکرێت یارمەتی بدرێت بە بەشداریپێکردنی فێرکردنی تایبەت ئەگەر توشی قورسی فێربوون دەبووەوە، هەروەها ڕەنگە توشی ڕکابەری کۆمەڵایەتی بێت بەهۆی توانای سنورداری لە بەشداریکردنی لە چالاکییە جەستەییەکان و چالاکییە کۆمەڵایەتیەکان.\nبەزۆری چارەسەرەکانی تر بۆ یارمەتی چارەسەری نیشانەکانی کەسەکە دەبێت لە قۆناغی منداڵی و پێگەیشتن کە یارمەتیدەرە بە شێوەیەکی گشتی لە خۆلادان لە نیشانەکان، بەڵام چارەسەری حاڵەتەکە ناکات، جێی بیرهێنانەوەیە کە کۆنیشانەی بارت نیوەتەمەنی کەسەکە کەم دەکاتەوە بەهۆی لێکەوتە بەرگری و دڵییەکانی لە منداڵیدا و لەگەڵ ئەوەشدا لە نێوان توشبووانەی کۆنیشانەی بارت ئەو کەسانەی تێدایە کە گەیشتوون بە تەمەنی پێگەیشتن و زۆربەیان ژیاون تاکوو گەیشتوون بە نیوەتەمەنیان.\n"Barth syndrome", ghr, Retrieved 3-5-2019.\n"Barth syndrome", rarediseases.\nAn Overview of Barth Syndrome", verywellhealth, Retrieved 3-5-219.\nبابه‌ته په‌یوه‌ندیداره‌كان به : کۆنیشانەی باڕت


رێنمایی بۆ باجی ئۆتۆمبێل دەرنەچووە - تۆڕی میدیایی خەڵک\nلەماوەی ڕابردوودا حكومەتی هەرێم بڕیاریدا باج لە ئۆتۆمبێلی مۆدێل بەرز و ئەو ئۆتۆمبێلانەی گرانبەهان وەبگرێت، بەڵام تاكو ئێستا هیچ ڕێنماییەك بۆ هاتوچۆی هەرێم نەنێردراوە، لەبارەی چۆنیەتی وەرگرتنی ئەو باجە.\nئەسعەد كەریم وتەبێژی هاتوچۆی هەرێم بە(خەڵك)ی ڕاگەیاند، تاكو ئێستا هیچ نوسراوێكمان لەوبارەیەوە بەدەستنەگەیشتووە.\nئاماژەی بەئەوەشدا، نازانن بەچی مەبەستێك ئەو پارەیە وەردەگیرێت، چونكە ئێستا پارەی ژینگە و ڕێگاوبان و ژمارەكردن وەردەگیرێت، ئەم پارەیە ئەگەر وەربگیرێت، دەبێت ڕێنمایی نوێی بۆ دەربكەن.\nباسی لەئەوەشكرد، بەهۆی ئەوەی هیچ نوسراوێكیان بەدەستنەگەیشتووە، ناتوانن هیچی لەسەر بڵێن.\nلەبەرواری ١٠\_١\_٢٠٢١دا ئەنجومەنی وەزیران بڕیاریدا بەڕاسپاردنی وەزارەتەكانی دارایی و ئابووریی و بەڕێوەبەرایەتیی گشتیی باجەكان و خانووبەرەی میری، بە دیاریكردنی بنەما و میكانیزمی گونجاو بۆ وەرگرتنی باجی ئۆتۆمبێلی تایبەت بە ڕەچاوكردنی بەكارهێنەر و بەرژەوەندی گشتیی.\nكەمال تەیب بەڕێوەبەری گشتیی باجەكان و خانووبەرەی میری لە وەزارەتی دارایی ڕایگەیاند، ” حكومەتی هەرێمی كوردستان سوودمەند نییە و لەو سەرمایەی دەدرێت بەو ئۆتۆمبێلانە، بۆ ئەو بڕیارەش وەزارەتی دارایی بە هەماهەنگی لەگەڵ وەزارەتی ناوخۆ ڕێنمایی دەردەكات بۆ وەرگرتنی باج لە ئۆتۆمبێلی مۆدێل بەرز و ئەو ئۆتۆمبێلانەی گرانبەهان”.\nئەم بڕیارە لەناو شۆفێران و هاوڵاتییاندا ناڕەزایەتی لێ كەوتەوە و داوایانكرد ئەم بڕیارە نەچێتە بواری جێبەجێكردنەوە.\nكاری 8 هەزار یەكە وەستاوە\nخەڵك-ئارام سەردار وەزیری ئاوەدانكردنەوە و نیشتەجێكردنی هەرێمی كوردستان ڕایگەیاند، ٦٢ پڕۆژەی نیشتەجێبوون وەك پێویست كاریان تێدا ناكرێت، بەهۆی…\nخەڵك- كوژرانی 13 دیلی توركیا لە ئۆپەراسیۆنەكەی گارە كە ئەنقەرە دەڵێت پەكەكە كوشتوونی و پەكەكەش دەڵێت لە بۆردومانی توركیادا كوژراون، مشتومڕێكی…\nئه‌رشیفه‌کان مانگێک دیاری بکه حوزه‌یران 2021 (633) ئایار 2021 (1622) نیسان 2021 (1647) ئازار 2021 (1663) شوبات 2021 (1621) كانونی دووه‌م 2021 (945) كانونی یه‌كه‌م 2020 (62)\nئەمڕۆ رێوڕەسمەكانی نەورۆز بەڕێوەدەچن\n20 ئازار 2021 10.04 am\nخەڵك- ئێوارەی ئەمڕۆ 20ی ئاداری 2021 رێوڕەسمەكانی نەورۆز لە سەرانسەری چوار پارچەی كوردستان و هەندێك شوێنی دیكەی دەرەوەی…\n07 شوبات 2021 1.21 pm\nخەڵك-ئارام سەردار بڕیارە سبەی دووشەمە ٨ی شوباتی ٢٠٢١ لەكۆبوونەوەی ئەنجوومەنی پارێزگای هەولێر، پارێزگاری شارەكە…